بێریڤان: مايو 2011\nکوردستانی - ئه‌گه‌ری كردنه‌وه‌ی نوێنه‌رایه‌تیی یه‌كێتی ئه‌ورووپا له هه‌رێمی كوردستان هه‌یه\nPNA- به به‌شداریی نوێنه‌رایه‌تی حکومه‌تی هه‌رێم، کۆمیسیۆنی ده‌ره‌وه‌ی ئه‌ورووپا باسی له کردنه‌وه‌ی نوێنه‌رایه‌تی یه‌کێتی ئه‌ورووپا له هه‌رێمی کوردستان کرد\nرۆژی چوارشه‌مه‌ی رابردوو (25ی ئایار/ مای) لیژنه‌ی كاروباری ده‌ره‌وه‌ی په‌رله‌مانی ئه‌ورووپا كۆبوونه‌وه‌یه‌كی سه‌باره‌ت به ره‌وشی عیراق و دواین سه‌ردانی شاندی په‌رله‌مان بۆ به‌غدا و كوردستان ساز كرد.\nله‌م كۆبوونه‌وه‌یه‌دا كه نوێنه‌رایه‌تیی حكوومه‌تی هه‌رێمی كوردستان تێیدا به‌شدار بوو، باس له ده‌ست پێكردنی هه‌وڵه‌كانی كۆمسیۆنی ده‌ره‌وه‌ی ئه‌ورووپا كرا بۆ كردنه‌وه‌ی نوێنه‌رایه‌تی له هه‌ولێری پایته‌ختی هه‌رێم.\nئه‌ندامانی لیژنه‌ی كاروباری ده‌ره‌وه‌ی ئه‌ورووپا، به ئاماژه به دواین سه‌ردانی شاندی ئه‌ورووپا بۆ هه‌ولێر، باسیان له پێشكه‌وتنی به‌رچاوی هه‌رێمی كوردستان كرد و زۆربه‌ی ئه‌ندامانی كۆبوونه‌وه‌كه هاوده‌ن بوون له‌سه‌ر پشتگیری كردن له بیرۆكه‌ی كردنه‌وه‌ی نوێنه‌رایه‌تیی كۆمسیۆنی كاروباری ده‌ره‌وه‌ی په‌رله‌مانی ئه‌ورووپا.\nهه‌روه‌ها رۆژی پێنج شه‌مه (26ی ئایار/ مای) له په‌رله‌مانی ئه‌ورووپا، سمینارێك سه‌باره‌ت به ره‌وشی كه‌مایه‌تیه نه‌ته‌وه‌یی و ئایینیه‌كانی عیراق ساز كرا و نوێنه‌رایه‌تیی حكوومه‌تی هه‌رێم له یه‌كێتی ئه‌ورووپا به‌شداری تێدا كرد.\nئه‌م سمیناره له لایه‌ن "ئانا گۆمێس" ئه‌ندامی په‌رله‌مانی ئه‌ورووپا و به هاوكاری گرووپی (International Minority rights group) كه رێكخراوێكی چاودێری مافه‌كانی كه‌مایه‌تیه‌كانه له جیهاندا، ساز كرا.\nله‌م سمیناره‌دا دوای باسێكی گشتی سه‌باره‌ت به هه‌موو كه‌مایه‌تیه‌كانی عیراق، تیشك خرایه سه‌ر دۆخی كریستیانه‌كان و ئاماژه به جیاوازیی گوزه‌رانی كریستیانه‌كانی هه‌رێمی كوردستان و ناوچه‌كانی ژێر ده‌سه‌ڵاتی ناوه‌ندیی به‌غدا كرا\nمرسلة بواسطة بێریڤان تونج في 12:27 ص 1 التعليقات\nهه‌شته‌مین جڤاتی گشتیی كۆنگره‌ی گه‌لی كوردستان به‌ڕێوه‌چوو\nژماره‌یه‌ك گه‌ریلای هێزی پاراستنی گه‌ل له كاتی مه‌شقێكی سه‌ربازیدا\nتایبه‌ت به بلۆگی بێریڤان\nكۆنسه‌ی به‌ڕێوه‌به‌رایه‌تی كۆما جڤاكێن كوردستانی سه‌ر به دیوانی سه‌رۆكایه‌تی كۆنگره‌ی گه‌ل له به‌یاننامه‌یه‌كدا ده‌ره‌نجامه‌كانی هه‌شته‌مین جڤاتی گشتیی كۆنگره‌ی گه‌ل راده‌گه‌یه‌نێت و داواش له جیهان ده‌كات ده‌ستبه‌رداری نكۆڵی و قڕكردنی كێشه‌ی كورد بن.\nله به‌یاننامه‌كه‌دا هاتووه هه‌شته‌مین جڤاتی گشتی كۆنگره‌ی گه‌ل دوا گۆڕانكاری و په‌ره‌سه‌ندنه‌كانی خۆرهه‌ڵاتی ناوه‌ڕاستی به ئاماده‌بوونی نوێنه‌رانی هه‌ر چوار پارچه‌ی كوردستانی تاوتوێ كردووه، هه‌روه‌ها له‌پێناو به‌ربه‌ستكردن و پووچه‌ڵكردنه‌وه‌ی ئه‌و مه‌ترسی و هێرشانه‌ی ده‌كرێته سه‌ر ده‌سكه‌وت و به‌رژه‌وه‌ندییه نه‌ته‌وه‌ییه‌كانی گه‌لی كوردستان, جڤاتی گشتی جه‌ختی له‌سه‌ر گرنگی ستراتیژی په‌ره‌پێدانی خه‌باتی یه‌كێتی نه‌ته‌وه‌یی دیموكراتییانه و به‌ستنی زووتری كۆنفرانسی نه‌ته‌وه‌یی كردووه‌ته‌وه.\nئه‌مه‌ی خواره‌وه‌ش ده‌قی به‌یاننامه‌كه‌یه:\nبۆ ده‌زگاكانی راگه‌یاندن، گه‌له‌كه‌مان و رای گشتی\nله قۆناخێكدا كه تێكۆشانی ئازادیخوازانه‌ی گه‌لی كورد له هه‌ر كاتێك زیاتر له سه‌ركه‌وتن نزیك بۆته‌وه به به‌شداری سه‌رجه‌م دامه‌زراو و رێكخستنه په‌یوه‌ندیداره‌كان، نوێنه‌رانی هه‌ر چوار پارچه‌ی كوردستان و ده‌ره‌وه‌ی وڵات له رێكه‌وتی 5 تا 10 ی ئایار هه‌شته‌مین جڤاتی گشتی كۆنگره‌ی گه‌لی كوردستان له ناوچه‌كانی پاراستنی میدیا به‌ڕێوه‌چوو.\nله قۆناخێكدا كه ته‌واوی جیهان شاهێدی بۆ سه‌رهه‌ڵدانه شكۆداره‌كه‌ی گه‌له‌كه‌مان ده‌كات هه‌شته‌مین جڤاتی گشتی له‌سه‌ر بنه‌مای پابه‌ندبوون به شه‌هیدانی مانگی ئایار مانگی به‌رخودانه دیرۆكیه‌كانی تێكۆشانمان یه‌كه‌یه‌كه‌ی رۆژه‌ڤه پێویسته‌كانی تاوتوێ كردووه و به بڕیاری گرنگ گه‌یشتووه. هه‌شته‌مین جڤاتی گشتیمان به شێوه‌یه‌كی قووڵ و به‌رفراوان گۆڕانكاری و پێشهاته سیاسیه‌كانی جیهان، ناوچه و كوردستانی هه‌ڵسه‌نگاندووه و به چه‌سپاندنی گرنگ گه‌یشتووه؛ له‌م چوارچێوه‌یه‌شدا سیاسه‌ته‌كانی قۆناخی داهاتووی ده‌ستنیشان كردووه. له‌ژێر رۆشنایی ئه‌و گفتوگۆو ده‌ستنیشانكردنانه‌وه به ئامانجی جێبه‌جێكردنی پێویستیه‌كانی ئه‌و قۆناخه مێژووییه و گه‌یاندنی به سه‌ركه‌وتن شانبه‌شانی تێكۆشانی ئایدیۆلۆژی پلاننامه‌ی پێویست بۆ بواره‌كانی تێكۆشانی سیاسی، رێكخستنی و به‌رگری ره‌وا دانراون.\nهه‌شته‌مین جڤاتی گشتی كۆنگره‌ی گه‌ل دوا گۆڕانكاری و په‌ره‌سه‌ندنه‌كانی خۆرهه‌ڵاتی ناوینی وه‌ك ئیفلاسكردنی سیسته‌می مۆدێرنیته‌ی سه‌رمایه‌داری له ناوچه‌كه هه‌ڵسه‌نگاند؛ چونكه له‌لایه‌كه‌وه له سایه‌ی سیسته‌مه دژه دیموكراسیه‌كان بێكاری و بێ عه‌داله‌تی به به‌رزترین ئاستی خۆی گه‌یشتووه، له‌لایه‌كی دیكه‌شه‌وه ئه‌و ره‌گه‌زگه‌رایی، میللیگه‌رایی و تاكگه‌راییه‌ی به‌سه‌ر كۆمه‌ڵگایدا سه‌پاندووه ژیانی كۆمه‌ڵگای خستۆته ناو ته‌نگژه‌و قه‌یرانه‌وه. به‌شێوه‌یه‌كی به‌رچاو ئاشكرابوونی قه‌یرانی سیسته‌م له خۆرهه‌ڵاتی ناوین و به‌رزبوونه‌وه‌ی داواكاری و تێكۆشانی ئازادی گه‌لانی ناوچه له‌سه‌رووی هه‌مووشیانه‌وه گه‌لی عه‌ره‌ب، قۆناخێكی نوێ‌ی له ناوچه‌دا ده‌ست پێكردووه.\nله‌كۆبوونه‌وه‌كه‌ماندا جه‌خت له‌سه‌ر ئه‌وه كراوه‌ته‌وه: له كاتێكدا بزووتنه‌وه‌ی ئازادیخوازی كوردستان هه‌ر له‌سه‌ره‌تاوه گوزارشتی رێكخسته‌بووی بژاری ئازادی و دیموكراسی گه‌لانی ناوچه‌كه‌بووه ئه‌مڕۆ له ئاكامی یاخیبوونی گه‌لان ئه‌و بژاره به‌هێزتر بووه‌و هه‌لومه‌رجه‌كانی سه‌ركه‌وتنیش پێگه‌یشتووه. هه‌روه‌ها هێزه هه‌ژموونگه‌را جیهانیه‌كانیش خوازیارن تێكۆشانی ئازادی و دیموكراسی گه‌لان بقۆزنه‌وه و به‌گوێره‌ی به‌رژه‌وه‌ندیه‌كانی خۆیان له خزمه‌ت سه‌رله‌نوێ شێوه‌پێدانی ناوچه‌كه به‌كاریبێنن. ئه‌و هێزانه له‌روواڵه‌تدا خۆیان به‌پشتیوانی بزووتنه‌وه‌ی گه‌لان پیشانده‌ده‌ن، به‌ڵام له‌ناوه‌ڕۆكدا ته‌سفیه‌كردنی ئه‌و هێزانه‌یان كردۆته ئامانج كه وه‌ك كۆسپی به‌رده‌م سیسته‌مه‌كه‌ی خۆیان ده‌یانبینن. هێزه جیهانگیریه‌كان بۆ گه‌یشتن به‌و ئامانجانه‌یان به پێشه‌نگایه‌تی ئاكه‌په رۆڵیان به ده‌وڵه‌تی توركیا داوه؛ له‌چوارچێوه‌ی ئامانجه داگیركاریه‌كانی ده‌وڵه‌تی توركیش له‌ناوبردنی بزوتنه‌وه‌ی ئازادیخوازی گه‌لی كوردیشیان خستۆته پیلانی خۆیانه‌وه.\nهه‌شته‌مین جڤاتمان له‌میانه‌ی چه‌سپاندنی: كێشه‌ی كورد سه‌ره‌كیترین كێشه‌ی خۆرهه‌ڵاتی ناوین و توركیایه جه‌ختی له‌سه‌ر ئه‌وه كردۆته‌وه ئه‌و سیاسه‌تانه‌ی بێچاره‌یی و پێكدادان سه‌باره‌ت به كێشه‌ی كورد قووڵده‌كه‌نه‌وه هه‌روه‌كو چۆن ناوچه‌كه دووچاری كائۆس ده‌كات و نائارامی قووڵترده‌كاته‌وه له هه‌مانكاتدا كێشه‌ی جیاوازتریش له‌گه‌ڵ خۆیدا دێنێت. سه‌رباری مایه‌پووچبوونی سیاسه‌ته‌كانی توندوتیژی كه تا رۆژی ئه‌مڕۆمان هێزه سته‌مكاره‌كان په‌یڕه‌ویان كردووه، به‌ڵام سه‌رله‌نوێ به‌بنه‌ماگرتنی سیاسه‌تی توندوتیژی له لایه‌ن ده‌وڵه‌تی تورك و هێزه جیهانگیریه‌كانی پشتیوانی لێده‌كه‌ن كێشه‌ی مان – نه‌مانی گه‌لی كوردی خستۆته رۆژه‌ڤه‌وه. له‌م چوارچێوه‌یه‌دا له‌كاتێكدا قۆناخی نوێ هه‌لومه‌رجه‌كانی سه‌ركه‌وتن له‌خۆوه ده‌گرێت له‌لایه‌كی دیكه‌شه‌وه قۆناخێكی مێژوویی ئه‌وتۆیه كه هێرشه‌كانی قڕكردن و له‌ناوبردنی تێدا چڕ ده‌بێته‌وه.\nله‌و ره‌وشه‌دا جڤاتی گشتیمان به‌و ئه‌نجامه گه‌یشتووه كه ده‌رفه‌تی رێگه چاره‌ی سیاسی – دیموكراتییانه له هه‌موو كاتێك زیاتر ره‌خساوه، فه‌لسه‌فه‌ی رێبه‌رایه‌تیمان، ئه‌زموونی تێكۆشانی بزووتنه‌وه‌كه‌مان، ئاستی وشیاری، رێكخسته‌بوون و سه‌رهه‌ڵدانی گه‌له‌كه‌شمان هه‌لومه‌رجی ده‌ستپێكردنی هه‌ڵمه‌تێكی له كوردستان ره‌خساندووه پێشه‌نگایه‌تی گۆڕانكارییه شۆڕشگێڕیه‌كانی سه‌رتاسه‌ری ناوچه‌كه بكات.\nجڤاتی گشتیمان جارێكی دیكه جه‌ختی له‌سه‌ر ئه‌وه كردۆته‌وه كه پێویسته له‌سه‌ر بنه‌مای پره‌نسیپه‌كانی نه‌ته‌وه‌ی دیموكراتیك، نیشتیمانی هاوبه‌ش و كۆماری دیموكراتی دان به ستاتۆی خۆسه‌ری دیمه‌كراتیدا بنرێت و له رێگای ئاشتی و دیموكراسییه‌وه كێشه‌ی كورد له ته‌واوی پارچه‌كانی كردستان چاره‌سه‌ر بكرێت؛ به‌ڵام ده‌وڵه‌تی تورك و حكومه‌تی ئاكه‌په سه‌ركاری نكوڵیكردنی گه‌لی كورد هه‌نگاوێكی كرداری و ئه‌رێنی به‌رامبه‌ر ئه‌و هه‌وڵانه‌ی رێبه‌رایه‌تی و بزووتنه‌وه‌كه‌مان نه‌هاوێشتووه. به پێچه‌وانه‌وه جینۆسایدی سیاسی به‌رامبه‌ر سیاسه‌تی دیموكراتی و یاسایی كورد و ئۆپه‌راسیۆنی سه‌ربازی دژی گه‌ریلا به‌رده‌وام بووه و زیادیشی كردووه كه تا ئێستا له دۆخی بێچالاكیدایه. ته‌نانه‌ت داكۆكییان له‌سه‌ر سه‌ركوتكردنی كۆمه‌ڵگاو له‌ناوبردنی بزاڤی ئازادیخوازی كوردانیش كردۆته‌وه. هه‌شته‌مین جڤاتی گشتیمان به‌فراوانی ئه‌و دۆخه‌ی تاوتوێ كردو ئه‌و هه‌ڵوێسته پێویسته‌شی یه‌كلا كرده‌وه كه له حاڵه‌تی سووربوونی ده‌وڵه‌تی تورك و حكومه‌تی ئاكه‌په له‌سه‌ر بێچاره‌یی و په‌سه‌ند نه‌كردنی دیالۆگ و رێگه‌چاره‌ی سیاسی دێته ئاراوه. له‌م چوارچێوه‌یه‌شدا به‌رزترین ئۆرگانی بڕیاردانی تێكۆشانمان جڤاتی گشتی كۆنگره‌ی گه‌لی كوردستان وه‌ك چۆن له‌سه‌ر بنه‌مای دیالۆك چاره‌سه‌ریی به بژاری خۆی داده‌نێت به‌ڵام له دۆخێكدا ده‌وڵه‌تی تورك تا 15ی حوزه‌یران هه‌نگاوێكی كۆنكرێتی به‌رچاو له‌م باره‌یه‌وه نه‌هاوێژێت: به‌رخودانی سه‌رتاسه‌ریشی له‌ناودا گفتوگۆی سه‌باره‌ت به سه‌رجه‌م رێگه‌و په‌یڕه‌وه‌كانی تێكۆشان كردووه؛ باجه‌كه‌شی هه‌رچیه‌ك بێت ساڵی 2011 ده‌كات به ساڵی چاره‌سه‌ركردنی كێشه‌ی كورد.\nهه‌روه‌ها جڤاتی گشتی كۆنگره‌ی گه‌ل به پێویستی بینیوه بانگه‌وازی بۆ هه‌ردوو ده‌وڵه‌تی ده‌سه‌ڵاتداری سه‌ر كوردستان ئێران و سوریا بكات كه له سیاسه‌تی بێچاره‌یی دوور بكه‌ونه‌وه، له‌گه‌ڵ سیاسه‌تی دژه كوردی ده‌وڵه‌تی تورك رێكنه‌كه‌ون كه له هه‌مانكاتدا دوژمنایه‌تی گه‌لانی دیكه‌ی ناوچه‌ش له‌خۆوه ده‌گرێت، به‌ڵكو له‌سه‌ر بنه‌مای وه‌رچه‌رخانی دیموكراتییانه و برایه‌تی گه‌لان چاره‌سه‌ریه‌كی هه‌رێمی سه‌باره‌ت به كێشه‌ی كورد په‌ره پێبده‌ن.\nهه‌روه‌ها له‌پێناو به‌ربه‌ستكردن و پووچه‌ڵكردنه‌وه‌ی ئه‌و مه‌ترسی و هێرشانه‌ی ده‌كرێته سه‌ر ده‌سكه‌وت و به‌رژه‌وه‌ندییه نه‌ته‌وه‌ییه‌كانی گه‌لی كوردستان جڤاتی گشتیمان جه‌ختی له‌سه‌ر گرنگی ستراتیژی په‌ره‌پێدانی خه‌باتی یه‌كێتی نه‌ته‌وه‌یی دیموكراتییانه و به‌ستنی زووتری كۆنفرانسی نه‌ته‌وه‌یی كردۆته‌وه. له پێناو ده‌سته‌به‌ركردنی ئازادی و به‌رژه‌وه‌ندی ته‌واوی پارچه‌كانی كوردستان گه‌یاندنی چه‌مكی یه‌كێتی نه‌ته‌وه‌یی دیموكراتی به به‌رنامه‌و دامه‌زراوه‌بوونێكی ته‌ندروستانه‌ی به ئه‌رك و به‌رپرسیارێتیه‌كی دیرۆكی له‌قه‌له‌مداوه، بڕیاری پێویستی له‌م باره‌وه داوه؛ له‌م چوارچێوه‌یه‌شدا بانگه‌وازی به‌رپرسیارێتی له سه‌رجه‌م هێزه دیموكراسیخواز و نیشتیمانپه‌روه‌ره‌كانی كوردستان ده‌كات.\nله هه‌مانكاتدا جڤاتی گشتیمان بانگه‌وازی بۆ سه‌رجه‌م هێزه جیهانیه‌كان ده‌كات ؛ ده‌ستبه‌رداری سیاسه‌تی نكولی و قڕكردنی كێشه‌ی كورد بن و پشتگیری لێ نه‌كه‌ن، به‌ڵكو به ئامانجی چاره‌سه‌ركردنی دیموكراتییانه‌ی كێشه‌كه‌و به‌رقه‌راربوونی ئارامی و دیموكراسی له ناوچه‌دا به‌رپرسیارانه بجوولێنه‌وه. هه‌روه‌ها بانگه‌وازی له سه‌رجه‌م هێزه دیموكراسیخوازه‌كانی جیهان ده‌كات به‌رامبه‌ر سیاسه‌تی ناسه‌رده‌میانه‌ی ده‌وڵه‌تی تورك و په‌سه‌ند نه‌كردنی جیاوازییه كلتووریه‌كان، توندوتیژی و تیرۆری ده‌وڵه‌ت بێده‌نگ نه‌بن و له به‌رامبه‌ریدا هه‌ڵوێست بنوێنن.\nهه‌ره‌ها كۆبوونه‌وه‌كه‌مان له‌سه‌ر رێنومایی نه‌ته‌وه‌ی دیموكراتیك به‌رزكردنه‌وه‌ی تێكۆشانی هاوبه‌شی هێزه دیموكراتیه‌كانی له دژی سیاسه‌تی نه‌ژادپه‌رست – فاشیستانه له ته‌واوی به‌شه‌كانی كوردستان وه‌ك ئه‌رك و به‌رپرسیارێتیه‌كی سه‌ره‌كی ده‌ستنیشان كردووه؛ له‌و چوارچێوه‌یه‌شدا بڕیاری فراوانكردن و قووڵكردنه‌وه‌ی تێكۆشانی نه‌ته‌وه‌ی دیموكراتیكی داوه. به تایبه‌تیش بانگه‌وازی بۆ سه‌رجه‌م هێزه چه‌پ، سۆسیالیست و دیموكراسیخوازه‌كانی توركیا ده‌كات به‌رامبه‌ر پیلانگێڕیه‌كانی گلادیۆی ناتۆ و له‌پێناو ئاینده‌ی هاوبه‌شی گه‌لانمان هه‌ڵوێستی هاوبه‌ش بنوێنین، هێزه‌كانمان یه‌كبخه‌ین و به‌ره‌ی دیموكراسیخوازان مه‌زن و به‌رفراوانتر بكه‌ین.\nگرێدراو به هه‌ڵسه‌نگاندنی به‌رفراوانی ره‌وشی سیاسی و ئاستی بڕیاردارییه‌وه جڤاتی گشتیمان جه‌ختی له‌سه‌ر ئه‌و راستییه كردۆته‌وه كه تاكه مۆدێلی برایه‌تی و به‌یه‌كه‌وه ژیانی سه‌رجه‌م كلتوور، زمان و ئایینه‌كان دابین ده‌كات و ئیراده‌ی دیموكراتییانه‌ی گه‌ل دێنێته ئاراوه و هه‌ر جۆره پێكدادان، په‌راوێزخستن، سه‌ركوتكردن و جیاكارییه‌ك به‌لاوه ده‌نێت سیسته‌می كۆنفیدڕالی دیموكراتییانه‌یه كه ئازادی ژن به بنه‌ما ده‌گرێت. ده‌سته‌به‌ركردنی یه‌كسانی، ئازادی و دادوه‌ری نێوان ره‌گه‌ز و گه‌لانیش ته‌نیا له‌میانه‌ی بونیادنانی كۆمه‌ڵگای ئه‌خلاقی و سیاسی به‌دیدێت. له‌م سۆنگه‌یه‌وه كۆبوونه‌وه‌كه‌مان خه‌باتی رێكخستنی سیسته‌می كۆنفیدرالی دیموكراتییانه‌ی به فراوانی هه‌ڵسه‌نگاندووه، له چوارچێوه‌ی سوود وه‌رگرتن له ئه‌زموونی رابردوو و تاوێك زووتر ته‌واوكردنی قۆناخی بونیادنانی سیسته‌می كۆنفیدرالی وه‌ك ئه‌ركێكی سه‌ره‌كی ده‌ستنیشان كردووه.\nهه‌روه‌ها جه‌خت له‌سه‌ر خه‌باتی دیبلۆماسی و زانیاری كراوه‌ته‌وه سه‌باره‌ت به ناساندنی دۆزی ره‌وای گه‌له‌كه‌مان له ئاستی رای گشتی جیهان و ریسواكردنی هه‌ر جۆره هێرش و تیرۆرێكی ده‌وڵه‌ت كه دژی تێكۆشانی ئازادی گه‌له‌كه‌مان له‌سه‌ركاره. به‌و ئامانجه‌ی هاوكاری و پشتگیری زیاتر بۆ تێكۆشانی ئازادیخوازانه‌ی گه‌لی كورد و مۆدێلی چاره‌سه‌ری خۆسه‌ری دیموكراتیك به‌ده‌ست بێنێت ئه‌و پڕۆژه‌ش ئه‌رێكراوه كه به ئامانجی تۆكمه‌كردن و رێكخستنی خه‌باتی دیبلۆماسی پێشكه‌شكرابوو.\nله‌و قۆناخه گرنگه‌ی وه‌ك قۆناخی فینالی تێكۆشانی ئازادی و هه‌بوونی گه‌له‌كه‌مان ده‌ستنیشان كراوه؛ له‌سه‌ر بنه‌مای به‌ڕێوه‌بردنی شه‌ڕی شۆڕشگێڕی گه‌له‌وه بڕیاری به‌هێزكردنی هێزی پاراستنی گه‌ل و تۆكمه‌تركردنی بزاوتی سه‌رهه‌ڵدانی گه‌ل دراوه كه گه‌له‌كه‌مان په‌ره‌ی پێداوه. هه‌روه‌ها له‌و قۆناخه گرنگه‌ی تێكۆشاندا جه‌خت له‌سه‌ر گرنگی جێبه‌جێكردنی رۆڵی پێشه‌نگایه‌تی لاوان و ژنانی كوردستان كراوه‌ته‌وه. له‌م چوارچێوه‌یه‌شدا بانگه‌وازی بۆ سه‌رجه‌م توێژه كۆمه‌ڵایه‌تیه‌كانی كوردستان له‌سه‌رووی هه‌مووشیانه‌وه ژنان ولاوان ده‌كات: له‌میانه‌ی پابه‌ندبوون به رێبازی رێبه‌رایه‌تییه‌وه به‌شێوه‌یه‌كی تۆكمه‌و به‌هێزتر خاوه‌ندارێتی له ئه‌ركه‌كانی تێكۆشان بكه‌ن.\nله ئاكامی تێكۆشانی شه‌هیده قاره‌مانه‌كان و فه‌لسه‌فه‌ی رێبه‌ر ئاپۆوه ئه‌مڕۆ گه‌لی كوردستان به ئاستێك گه‌یشتووه شۆڕش به سه‌ركه‌وتن تاجدار بكات. به‌ڵام به له‌به‌رچاوگرتنی هێرشه‌كانی هێزی به‌رامبه‌ر ئه‌و راستییه‌ش هه‌ڵسه‌نگێنراوه كه به‌راده‌ی ئه‌گه‌ری سه‌ركه‌وتن و چاره‌سه‌ری له دۆخێكدا هه‌ستیاری و وریایی پێویست له ئاست جێبه‌جێكردنی ئه‌ركه‌كانی قۆناخ پیشاننه‌درێت ئه‌وا گه‌لی كورد رووبه‌ڕووی مه‌ترسیه‌كی مه‌زن ده‌بێته‌وه و شیمانه‌ی روودانی كاره‌ساتی گه‌وره‌ش ده‌كرێت. هه‌شته‌مین جڤاتی كۆنگره‌ی گه‌ل سه‌رجه‌م ئه‌گه‌ره‌كانی تاوتوێ كردو قۆناخی نوێی به سه‌رده‌می چاره‌سه‌ری و ئازادی له قه‌له‌مداوه؛ هه‌لومه‌رجه‌كانی رۆژی ئه‌مڕۆمانی له ئاستێكدا بۆ سه‌ركه‌وتن له‌بار بینیوه كه له‌گه‌ڵ هبچ سه‌رده‌مێكدا به‌راورد ناكرێت. له‌و چوارچێوه‌یه‌دا سه‌ره‌كیترین ئه‌ركی قۆناخ كۆتاییهێنانه به دۆخی دیلێتی رێبه‌رمان و چاره‌سه‌ركردنی هه‌میشه‌یی و شه‌ره‌فمه‌ندانه‌ی كێشه‌ی كورد. جێبه‌جێكردنی ئه‌و ئه‌ركه‌ش به‌رپرسیارێتی مێژوویی بزووتنه‌وه‌كه‌مانه.\nهه‌شته‌مین جڤاتی گشتی كۆنگره‌ی گه‌ل له‌سه‌ر بنه‌مای ته‌واوی ئه‌و چه‌سپاندنانه بڕیاری مێژووییداو ئه‌و پڕۆژانه‌شی ئه‌رێ كرد كه ده‌رهه‌ق به بواره جیاوازه‌كان ئاماده‌كرابوون له‌دوا ماده‌ی رۆژه‌ڤی خۆیدا به‌ڕێوه‌به‌رایه‌تی نوێی هه‌ڵبژارد تا ئه‌و پڕۆژه‌و بڕیارانه جێبه‌جێ بكات. له‌میانه‌ی رێوره‌سمه دیموكراتیه‌كانی هه‌ڵبژاردنه‌وه شانبه‌شانی سه‌رۆكی كۆنگره‌ی گه‌ل و چوار ئه‌ندامی دیوانی سه‌رۆكایه‌تی، سه‌رۆكی كۆنسه‌ی به‌ڕێوه‌به‌ر و 30 ئه‌ندامی كۆنسه‌ی به‌ڕێوه‌به‌رایه‌تی هه‌ڵبژاردووه. هه‌روه‌ها 9 ئه‌ندامی دیوانی دادی جڤاكی هه‌ڵبژاردووه و به ئامانجی جێبه‌جێكردنی دادوه‌ریه‌كی سه‌ربه‌خۆ ئه‌ركداری كردوون. هه‌روه‌ها به ئامانجی ئاماده‌كردنی پڕۆژه‌و پێشنیاز بڕیاره‌كان بۆ كۆبوونه‌وه‌كانی نێوان دوو جڤاتی گشتی كۆنكره‌ی گه‌ل ئه‌ندامانی كۆمسیۆنی گشتی ده‌ستنیشان كردووه.\nله گوتاری كۆتایی جڤاتی گشتی كۆنگره‌ی گه‌لدا بانگه‌وازی بۆ سه‌رجه‌م كادیران و خه‌باتكاران، فه‌رمانده‌و شه‌رڤانان كراوه له‌م قۆناخه مێژووییه‌دا به به‌رزترین رۆحی به‌رپرسیارێتی ئه‌ركه‌كانیان جێبه‌جێ بكه‌ن، له‌سه‌ر بنه‌مای ته‌ڤلیبوونێكی به‌هێز و ئاستێكی به‌رزی فیداكاری و بڕیاردان كاروانی ئه‌و قۆناخه مێژووییه بكه‌ن به كاروانی سه‌ركه‌وتن. هه‌روه‌ها له‌پێناو ده‌ستپێكردنی هه‌ڵمه‌تێكی نوێ و به‌هێز بانگه‌وازی له سه‌رجه‌م كادیران، گه‌لی وڵاتپارێز و دۆسته‌كانمان ده‌كه‌ین خاوه‌ندارێتی له ئه‌ركی خۆیان بكه‌ن.\nهه‌شته‌مین جڤاتی گشتی كۆنگره‌ی گه‌ل ته‌واوی ئه‌و رۆژه‌ڤانه‌ی تاوتوێ كرد و له باره‌یانه‌وه به ئاستی بڕیاردان گه‌یشت و به‌شێوه‌یه‌كی سه‌ركه‌وتووانه كۆتایی هات. ئه‌و ئه‌نجام و بڕیارانه‌ی هه‌شته‌مین جڤاتی كۆنگره‌ی گه‌ل له رێبه‌ر ئاپۆ، گه‌لی كوردستان و گه‌لانی خۆرهه‌ڵاتی ناوین پیرۆز بێت.\nدیوانی سه‌رۆكایه‌تی كۆنگره‌ی گه‌ل\nكۆنسه‌ی به‌ڕێوه‌به‌رایه‌تی كۆما جڤاكێن كوردستان\n12 ی ئایاری 2011\nمرسلة بواسطة بێریڤان تونج في 5:32 ص 0 التعليقات\nچیرۆكی گه‌نجه یاخییه‌كانی ئیسكان\nگه‌نجه‌كه له سووچێكی چایخانه‌كه به خه‌مباریی دانیشتبوو، جگه‌ره‌كه‌یشی به‌ره‌و ته‌واوبوون ده‌چوو، ئه‌وه‌نده سه‌یرم كرد تاوه‌كو تێگه‌یشت، تێگه‌یشتنێك نه‌یده‌زانیی كه ده‌یناسم یانیش ته‌نیا له خه‌می ئه‌وم. (هیوا)ـم دوو سێ جاری دیكه‌ش له‌وێ دیتبوو، هه‌مووجارێش هه‌ر به ته‌نیا له بیركردنه‌وه نه‌زانراوه‌كانیدا مه‌له‌ی ده‌كرد، چایچیه‌كه‌یش هه‌موو جارێ ده‌یگوت (هیوا) ئه‌رێ به‌س نییه ته‌له‌فۆن؟ بیست و چوار سه‌عات ته‌له‌فۆن ده‌كه‌یت؟\n(ئیسكان)، ئه‌و شوێنه‌ی زۆربه‌ی گه‌نجان پێیان وایه تاكه شوێنه گوێ له خه‌مه‌كانیان ڕاگرێت و كاته به تاڵه‌كانیان لێ بكڕێت، چایخانه‌كه‌ش هه‌ر له‌وێیه و هه‌ر له‌وێش خه‌می گه‌نجه‌كانی هه‌ولێر ده‌كڕێت.\n(ئیسكان) قه‌ڕه‌باڵغترین شوێنی شه‌وانی هه‌ولێره به شێوه‌یه‌ك كه زه‌حمه‌ته به ئۆتۆمبێله‌كه‌ت به‌وێدا تێپه‌ڕ ببیت، چونكه كاتێكی زۆری ده‌وێت تا له چواڕێیانه‌كه‌وه بگه‌یته ئه‌وسه‌ری شه‌قامه‌كه كه به‌ڕای زۆربه‌ی گه‌نجان، شه‌قامه‌كه به‌لای ڕاستدا له سارده‌مه‌نی (من و تۆ) و به‌لای چه‌پدا به بازاڕی گه‌وره‌ی (ڕایان مۆڵ) كۆتایی دێت.\nكاتێك له شه‌قامی شه‌ست مه‌ترییه‌وه به‌لای ڕاستی ئه‌و شه‌قامه گوزه‌ر ده‌كه‌یت زیاد له 15 چێشتخانه و خوارده‌مه‌نیی گه‌وره و بچووك و گه‌س فرۆش و فه‌لافل فرۆشت به‌رچاو ده‌كه‌وێت، سه‌ره‌ڕای ئه‌وه‌ی شه‌قامه‌كه زیاتر دوكان و شوێنی فرۆشتنی سیمكارتی مۆبایل و هاندی مۆبایل فرۆشی و تۆمارگه‌ی گۆرانیی و مینی ماركێت و جگه‌ره فرۆشی لێیه، ئه‌مه سه‌ره‌ڕای ئه‌و منداڵانه‌ی كه دێنه‌به‌رده‌مت و جوتێك نه‌عله‌ی به ده‌سته‌وه‌یه و لێت ده‌پاڕێته‌وه تكایه با پێڵاوه‌كانت بۆیاغ بكه‌م، ئه‌گه‌ر نا باوكم ناهێڵێت بڕۆمه‌وه ماڵه‌وه، چونكه هیچ پاره‌م په‌یدا نه‌كردووه.\nبه‌لای چه‌پی شه‌قامه‌كه رێزه دوكانێكی دیكه‌ت ده‌كه‌وێته به‌رچار كه ئه‌وانیش له له‌فه‌فرۆشیی و شیرنه‌مه‌نی فرۆش و چایخانه و هه‌ندێ شتی دیكه تێپه‌ڕ نابێت.\nهۆشیار گه‌نجێكه كه له چاوه‌ڕوانی شه‌ودایه بۆ ئه‌وه‌ی كورسییه‌ك له چایخانه‌كه‌ی سالار بۆ خۆی بگرێت و سه‌یری خه‌ڵك بكات بۆ په‌ڕه‌مووچ وتی "زۆرجار به‌رپرسه حزبیی و حكوومییه‌كان بۆ خۆ نزیك كردنه‌وه له گه‌نجه یاخییه‌كانی ئیسكان سه‌ردانی شوێنه‌كان ده‌كه‌ن و له چایخانه‌كان چه‌ند خوله‌كێك داده‌نیشن، به‌ڵام جگه له چه‌ند گه‌نجێك نه‌بێت كه ژماره‌یان له ده كه‌س تێپه‌ڕ ناكات، كه‌سی دیكه ناچێته لای ئه‌و به‌رپرسانه دانیشێت، له‌به‌رئه‌وه‌ی ئاماده نییه له كاته‌كه‌ی خۆی بكوژێت، به‌ڵكوو هه‌ر له‌سه‌ر گێڕانه‌وه‌ی نوكته‌كانی یاخود به‌سه‌رهاته‌كه‌ی خۆی بۆ براده‌ره‌كانی به‌رده‌وام ده‌بێت و نایپچڕێنێت.\nمێزه‌كانی چایخانه‌كه هه‌موویان نوێن، چونكه تازه ئه‌و چایه‌خانه‌یه نۆژه‌نكراوه‌ته‌وه، له‌لای ڕاستی ژووره‌وه‌ی چایخانه‌كه كه كورسییه‌كه جێگه‌ی سێ كه‌سی له‌سه‌ر ده‌بێته‌وه، سه‌عات 10ـی شه‌و ده‌بوو له‌پاڵ (هیوا)ـی ته‌مه‌ن 25 ساڵان دانیشتبووم، به ته‌له‌فۆن قسه‌ی له‌گه‌ڵ كه‌سێك ده‌كرد، پێده‌چوو كچ بێت و خۆشه‌ویستیشی بێت، ده‌مناده‌میش به چایچییه‌كه‌ی ده‌گوت كا چایه‌كی دیكه‌م بۆ بێنه و به منیشی ده‌گوت ئه‌رێ بێزه‌حمه‌ت چه‌رخه‌كه‌تم ناده‌یتێ...\nدواتریش به‌ده‌م جگه‌ره‌كێشانه‌وه سه‌یری ئه‌و حه‌شامه‌ته‌ی ده‌ره‌وه‌ی ده‌كرد و باسی ژیانی خۆی بۆ كچه‌كه ده‌كرد، له یه‌كێك له قسه‌كانی هیوا به كچه‌كه‌ی گوت:\n- بمبووره به خوا ناتوانم بێمه خوازبێنیت، تۆ نازانیت ئه‌و ژیانه چه‌ند زه‌حمه‌ته؟ من پاره‌ی كرێی خانووم چۆن پێ ده‌درێت، ئه‌ی كاره‌با، ئه‌ی تۆ نازانی له‌و وڵاته كارێك نییه بیكه‌م، ئه‌وه دوو ساڵه كۆلێژم ته‌واو كردووه حكوومه‌ت دامنامه‌زرێنێت، له كۆمپانیاكانیش واسته‌م نییه، ئاخر گیانه‌كه‌م چۆن بێمه داخوازیت، به چی بێم، یه‌ك دینارم نییه!\n(هیوا) به‌رده‌وام بوو له‌سه‌ر قسه‌كانیی و نه‌شیده‌ویست من گوێم لێی بێت، به‌ڵام له‌به‌رئه‌وه‌ی كه‌سێكی دیكه هاتبووه سه‌ر كورسییه‌كه‌ی ئێمه، بۆیه ناچاربوون خۆمان ده‌پاڵ یه‌كتر بنێین، هه‌تا جێگه‌ی كه‌سی سێیه‌میش ببێته‌وه، هه‌رزوو زانیم قسه له‌گه‌ڵ كچێك ده‌كات، دیاربوو كچه پرسیاری ئه‌وه‌ی لێ كرد كه ئێستا له كوێ دانیشتووه؟\n(هیوا) به ده‌م جگه‌ره‌كێشان و هه‌ڵكێشانی ئاخێكی قووڵه‌وه كه پێ ده‌چوو زۆر بریندار بێت وتی: هه‌ر ئیسكان نییه؟ ئه‌ی قابیله له كوێ دانیشتووم، ئه‌ی نازانی ئه‌گه‌ر یه‌ك شه‌و نه‌یه‌مه ئیسكان دڵم ده‌ته‌قێت، خۆشم نازانم بۆچی؟\nله‌و كاته‌دا كاره‌با كوژایه‌وه دیاربوو له ده‌ره‌وه‌ش ده‌مه‌قاڵییه‌كی زۆر سه‌یر ده‌ستی پێ كرد، به په‌له خۆم گه‌یانده ده‌ره‌وه بینیم به ده‌یان گه‌نج له سه‌یری شه‌ڕی دوو سێ گه‌نجی دیكه‌ن و پۆلیسیش نه‌یده‌یتوانی كۆنتڕۆڵی ڕه‌وشه‌كه بكات.\nله گه‌نجێكی دیكه‌م پرسی ئه‌رێ ئه‌وه چی ڕوویداوه و بۆچی .... نه‌یهێشت قسه‌كه‌م ته‌واو بكه‌م، هاته گۆ و گوتی:\n- بۆ نازانی هه‌موو شه‌وێك ده‌بێت لێره شه‌ڕێك دروست ببێت، ده‌ڵێی خه‌ڵكی ئه‌و وڵاته نی!!!\nباشه نازانی ئه‌وانه له‌سه‌ر چی به‌شه‌ڕهاتوون؟\n- نا كاكه نا ده‌توانی بۆ خۆت بچیت پرسیار بكه‌ی، خۆ من لێكۆڵه‌ره‌وه نیم هه‌موو شه‌وێك له هه‌ر شه‌ڕێكدا بزانم له‌سه‌ر چییه؟\nهه‌رچۆنێك بێت گه‌نجه‌كه بۆ گۆڤاری په‌ڕه‌مووچ قسه‌ی كرد و وتی "ئه‌ی ئه‌وه نابینی منیش هه‌موو شه‌وێك له‌گه‌ڵ ناخی خۆم به‌شه‌ڕ دێم، بۆ كه‌س نایه‌ت لێم بپرسێت ئه‌رێ بۆچی لێره كه‌وتووی بۆچی له‌گه‌ڵ ناخی خۆت به‌شه‌ڕ دێیت.... كاكه كه‌س نایه‌ت، بڕوا بكه، ئه‌و وڵاته وێرانه وێران"...\nله شه‌قامی ئیسكان سه‌دان گه‌نج ده‌بینی ڕوویان له گازینۆ و چایه‌خانه و كافتریاكان كردووه و زۆربه‌شیان له‌به‌ر دڵپڕیی و كێشه زۆره‌كانیانه‌وه نوكته و پێكه‌نین به یه‌كتری ده‌فرۆشن، به شێوه‌یه‌ك هه‌ر بڵاوكراوه‌یه‌كی كۆمێدیی یان شتێكی نوێ له‌سه‌ر مۆبایل بڵاو بكرێته‌وه هه‌ر زوو له ئیسكان پێنج پێنج و چوار چوار گوێی لێ ڕاده‌گرن.\nگه‌نجێكی دیكه كه پێده‌چوو ماڵیان له نزیك ئه‌و شه‌قامه بێت ده‌یگووته یه‌ك دوو براده‌ری خۆی:\n- براده‌ران بڕوا بكه‌ن ئه‌و شه‌قامه یان ئه‌وه‌تا ڕۆژێك دێت ده‌بێته شوێنێك به ئازادی داوای مافه‌كانی خۆمان بكه‌ین و یانیش ئه‌وه‌تا نابێت پۆلیس و ئاسایشی بێته ناوه‌وه، ده‌مناده‌میش ده‌یگوت باشه بۆچی حكوومه‌ت پۆلیس بۆ ئێره نانێرێت ئاخر ئه‌وه وه‌زعه هه‌موو شه‌وێ شه‌ڕ، هه‌ر شه‌وێكه گولله‌یه‌كمان به‌ر ده‌كه‌وێت و ده‌كه‌وینه خواره‌وه، هه‌ر هه‌مان گه‌نجمان بۆ په‌ڕه‌مووچ هێنایه قسه، ئه‌و ناوی كامه‌ران بوو و به پێكه‌نینه‌وه ده‌یگوت "باشه بۆچی حكوومه‌ت مووچه‌مان بۆ نابڕێته‌وه بۆ ئه‌وه‌ی ئێمه ئه‌منییه‌تی ئێره بپارێزین، ئه‌ی ئه‌وه نییه ئێمه شاره‌كه‌یمان بۆ جوان كردووه، ئه‌رێ ده‌زانی حكوومه‌تی ئێمه زۆری پێ خۆشه ئێمه لێره له ئیسكان شه‌وانه كۆ ببینه‌وه و قه‌ره‌باڵغی دروست بكه‌ین، ئه‌وكاته‌ی به‌رپرسه‌كانیش دێنه ئێره دڵیان به‌و دیمه‌نه زۆر خۆشه"..\nئه‌گه‌ر بێتوو بچیته نێو كون و كه‌له‌به‌ره‌كانی ئه‌و شه‌قامه‌وه هه‌زار نهێنیی خۆی حه‌شارداوه، هه‌زاران گه‌نجی بێ كار، به‌كار، خوێنده‌وار، نه‌خوێنده‌وار، خۆ به مۆدێرنزان و ساده له‌و شه‌قامه‌دا پیاسه ده‌كه‌ن و گله‌یی له ده‌سه‌ڵات ده‌كه‌ن. هه‌ندێكیش ته‌نیا بۆ له‌فه خواردن دێنه ئه‌وێ، هه‌ندێكیشیان سه‌ر به حزبه‌كانن و كۆبوونه‌وه‌كانیان ده‌هێننه ئیسكان.\nئه‌وه‌ی له ئیسكان بیه‌وێت له‌فه‌یه‌ك بخوات ده‌بێت سه‌ره بگرێت تاوه‌كوو نۆره‌ی دێت، له‌به‌رئه‌وه‌ی سه‌ره‌ڕای ئه‌وی ژماره‌یه زۆره‌ی خواردنگه‌یه، كه‌چی هێشتا زۆر قه‌ره‌باڵغه.\nئه‌وه‌ی جێگه‌ی سه‌رنجه له ساڵی 2002 ڕاپرسییه‌ك له‌و شه‌قامه كرا و له‌یه‌كێك له گۆڤاركانی هه‌ولێر بڵاوكرایه‌وه ده‌رباره‌ی فرۆشتنی له‌فه له‌و شه‌قامه، له ئه‌نجامدا ئه‌وه ده‌ركه‌وت كه "ئه‌وه‌نده له‌فه‌یه‌ی شه‌وانه له ئیسكان ده‌فرۆشرێت ئه‌وه‌نده گۆڤاریه ڕۆژانه له كوردستان به گشتی، ناخوێندرێته‌وه".\nله ڕووی سیاسییه‌وه كوردستان به دڵی زۆربه‌ی گه‌نجه‌كان نییه، هۆكاری زۆریش خۆیان له پشته‌وه‌ی ئه‌و ڕازیی نه‌بوونه حه‌شارداوه، سه‌ره‌ڕای ئه‌وه‌ش ئه‌و ژماره‌یه زۆره‌ی باسی ده‌كه‌ین زۆربه‌یان ئه‌ندامی حزبه ده‌سه‌ڵاتداره‌كانی كوردستانیشن.\nله ڕووی ئابووریشه‌وه گه‌نجه‌كانی كوردستان وه‌ك له شه‌قامی ئیسكان ڕه‌نگی داوه‌ته‌وه، به‌شێكیان ته‌نیا پاره‌ی له‌فه‌یه‌ك و دوو چایه‌یان له ده‌سه‌ڵات داوایه، تا خه‌رجی بكه‌ن.\nله كاتێكدا ئه‌گه‌ر پیاسه‌یه‌ك به نێو شه‌قامه‌كانی دیكه‌ی پایته‌خت بكه‌یت و كوچه و كۆڵانه‌كانی به‌سه‌ر بكه‌یته‌وه، زۆر به‌ڕوونی ئه‌وه ده‌بینیت كه ئه‌وه‌نده‌ی سه‌ری كرێن و سڵنگ ده‌بینیت ئه‌وه‌نده گومه‌زی مزگه‌وته‌كان نابینیت، به‌ڵكوو بڵندتریش له گومه‌زی مزگه‌وته‌كان پڕۆژه و باڵه‌خانه به‌رزكراونه‌ته‌وه.\nله ڕووی ده‌ستی كاریشه‌وه جگه له‌وه‌ی زۆر ماڵه ده‌وڵه‌مه‌ندی هه‌ولێر خزمه‌تكاری بیانییان به‌كرێ گرتووه، له‌گه‌ڵ ئه‌وه‌شدا زۆربه‌ی زۆری كۆمپانیاكان و دامه‌زراوه‌كانی دیكه‌ی حكوومی و ئه‌هلی كاركردن به كرێكاری بیانیی به گرینگتر ده‌زانن، ئه‌گه‌ر پرسیاریشیان لێ بكه‌یت، یه‌كسه‌ر پێت ده‌ڵێن "ئاخر گه‌نجی كورد كار ناكات، گه‌نجی كورد پاره‌ی زۆرتری ده‌وێت كه‌سێكی بیانیی به 100 $ كارمان بۆ ده‌كات، كه‌چی گه‌نجی كورد 500 $ـی ده‌وێت". ئه‌مه قسه‌ی خاوه‌ن كۆمپانیایه‌كه كه نه‌یده‌ویست ناوی خۆیی و كۆمپانیاكه‌ی بهێندرێت.\nپێده‌چێت ئه‌و ده‌وڵه‌مه‌ند و به‌رپرسانه بیریان له‌وه نه‌كردبێته‌وه كه 500 $ له ڕۆژگاری ئه‌مڕۆی كوردستان ته‌نیا به‌شی سه‌ردانێكی نۆرینگه‌ی دكتۆرێك ده‌كات، ئه‌گه‌ر نه‌خۆش بكه‌وێت.\nله به‌سه‌ركردنه‌وه‌ی چه‌ند شه‌وێكی ئه‌و شه‌قامه، ئه‌وه‌ی له گه‌نجه‌كانی هه‌ولێر به‌دی كرا بێئومێدیی و یاخیبوون و دڵته‌نگیی بوو، به هێنانه‌خواره‌وه‌ی ده‌ڕابی چایخانه‌كه زۆربه‌ی گه‌نجه‌كان بڵاوه‌یان له شه‌قامه‌كه كرد، به‌ڵام ئه‌وه‌ی زۆر سه‌رنجی ڕاكێشام دوای سه‌عات سێی شه‌و بوو كه‌چی هێشتا ژماره‌یه‌ك گه‌نجم بینی له‌و شه‌قامه پیاسه‌یان ده‌كرد و جگه‌ره‌یان ده‌كێشا، زۆر حه‌زم كرد به چه‌ند پرسیارێك له ناخی دڵیان بگه‌م، به‌ڵام داخه‌كه‌م دیاربوو زۆر تووڕه‌بوون و ئاماده‌نه‌بوون هیچ قسه‌یه‌ك بۆ گۆڤاره‌كه‌مان بكه‌ن.\nتێبینی: ئه‌م رێپۆرتاژه له رۆژنامه‌ی رووبه‌ر بڵاوكراوه‌ته‌وه\nمرسلة بواسطة بێریڤان تونج في 5:25 ص 0 التعليقات\nسكرتێری یه‌كێتی ئافره‌تانی كوردستان: "ئه‌و ئافره‌تانه‌ی له‌بواری ڕاگه‌یاندن كار ده‌كه‌ن, له ئاست داخوازیه‌كانی ئێمه‌دانین"\nدیمانه‌ی ژاڵه به‌رزنجی\n"ئێمه بایه‌خ به ئافره‌ت ئه‌ده‌ین و ئامانجی ئێمه بایه‌خدانه به ڕاگه‌یاندكاری ئافره‌ته بۆیه له ناو خودی یه‌كێتی ئافره تانی كوردستانیش له‌به‌شی ڕاگه‌یاندنی خۆمان هه‌موو ستافه‌كه‌مان ئافره‌ته, هه‌روه‌ها فۆتۆگرافه‌ر و دیزاینه‌ر و ڕێپۆرته‌ر و هه‌موو ئه‌و ستافه‌ی كار ده‌كه‌ن ئافره‌تن, واته گرنگی به ڕاگه‌یاندكاری ئافره‌ت ده‌درێت, ئه‌مه قسه‌ی دكتۆر ڤیانه له دیمانه‌یه‌كی تایبه‌ت به گۆڤاری په‌ره‌مووچدا.\nپه‌ڕه‌مووچ: ئێوه وه‌ك رێكخراوی یه‌كێتی ئافره‌تان تاچه‌ند توانیوتانه ئافره‌ت هان بده‌ن بۆ ئه‌وه‌ی بێته ناو ڕاگه‌یاندن ؟چونكه ئافره‌ت كه‌مه له‌م بواره‌دا؟\nد. ڤیان سلێمان: یه‌كێك له ئه‌ركه گرنگه‌كانی یه‌كێتی ئافره‌تانی كوردستان هه‌وڵدانه بۆپێگه‌یاندنی ئافره‌ت له‌هه‌موو بواره‌كاندا,به‌ڕاستی ڕۆڵ بینینی ئافره‌ت له‌بواری ڕاگه‌یاندن یه‌كێكه له‌و بوارانه‌ی جێگه‌ی گرنگی پێدانی یه‌كێتی ئافره‌تانی كوردستان بووه, بۆ ئه‌م مه‌به‌سته جگه له‌وه‌ی كه ئێمه خۆمان به‌شَكی تایبه‌تیمان هه‌یه وه‌ك به‌شی ڕاگه‌یاندن له یه‌كێتی ئافره‌تانی كوردستان كه گرنگی ده‌دات به‌كاره‌كانی یه‌كێتی ئافره‌تان, چالاكیه‌كانی یه‌كێتی ئافره‌تان جگه له‌وه‌ی له‌له‌ڕووی ڕاگه‌یاندنه‌وه به‌رده‌وام له‌هه‌وڵی ئه‌وه دایه كه ئافره‌ت له‌و بواره پێبگه‌یه‌نێ بۆئه‌م مه‌به‌سته هه‌ر به‌به‌رده‌وامی خول په‌یڤ دا ئه‌نێین خول ئه‌كرێته‌وه كه‌چۆن ئافره‌ت بێته ناو ڕاگه‌یاندن ئیش بكات وه‌هه‌روه‌ها ده‌ركردنی گۆڤاره‌كان وه‌ك گۆڤاری (وێ) به‌شێوه‌یه‌كی مه‌ركه‌زی له یه‌كێتی ئافره‌تانی كوردستان ده‌رئه‌چێت بۆئه‌وه‌ی زیاتر هانی ئافره‌ت بدات كه‌ده‌ستی نوسینی هه‌یه له‌سه‌ر خودی بابه‌ته‌كانی ئافره‌تان بنوسێ,وه‌هه‌روه‌ها گرنگی دان به‌و ئافره‌تانه‌ی له‌بواری ڕۆژنامه نوسی دا كارئه‌كه‌ن وه‌هاندانیان وه پێشكه‌شكردنی دیاری وه باشتركردنی ئاستیان خولی جۆراو جۆر بۆیان ئه‌كه‌ینه‌وه له‌هه‌موو ئه‌و ڕێگایانه هه‌وڵ ئه‌ده‌ین بێنه ناو ڕاگه‌یاندن وه‌هه‌روه‌ها گرنگی به‌بواری ڕاگه‌یاندنی ئافره‌ت بدرێت, ڕاسته ئێمه ئافره‌تمان هه‌یه له‌م بواره‌دا به‌ڵام ئه‌و بابه‌تانه‌ی له‌سه‌ر كێشه‌ی ئافره‌ت و ڕه‌وشی ئافره‌ت ئه‌نوسرێنه‌وه‌و باس له ئافره‌ت ئه‌كه‌ن و له‌سه‌ر دیدی ئافره‌تانن له‌ڕاگه‌یاندندا زۆر كه‌مه بۆیه یه‌كێك له ئامانجه‌كانی ئێمه هه‌وڵدان و هاندانه بۆ ئه‌و ده‌سته نوسه‌رانه‌ی بێن له‌و بواره بنوسن.\nپه‌ڕه‌مووچ: ده‌زگاكانی ڕاگه‌یاندن تاچه‌ند بایه‌خ به‌ڕاگه‌یاندكاری ئافره‌ت ئه‌ده‌ن؟\nد. ڤیان سلێمان: ئێمه بایه‌خ به ئافره‌ت ئه‌ده‌ین ئامانجی ئێمه بایه‌خدان به‌ڕاگه‌یاند كاری ئافره‌ته بۆیه له ناو خودی یه‌كێتی ئافره تانی كوردستان له‌به‌شی ڕاگه‌یاندنی خۆمان هه‌موو ستافه‌كه‌مان ئافره‌ته هه‌روه‌ها فۆتۆگرافه‌ر و دیزاینه‌ر و ڕێپۆرتاژه‌ر و هه‌موو ئه‌و ستافه‌ی كار ئه‌كه‌ن ئافره‌تن واته گرنگی به ڕاگه‌یاندكاری ئافره‌ت ئه‌درێ وه له ده‌ره‌وه‌ی سنوری خۆشمان ئێمه به‌رده‌وام له هه‌وڵی ئه‌وه‌داین خول بۆ ئه‌و ئافره‌تانه بكه‌ینه‌وه كه حه‌زیان له بواری ڕاگه‌یاندنه ببنه ڕاگه‌یاندكار به‌رده‌وام خولی خۆبه‌خشانه بۆ ئه‌وانه ئه كه‌ینه‌وه تاكو به‌یانی له كه‌ناڵه‌كان به‌ئه‌ركی خۆیان هه‌ڵبستن, كه‌واته ئێمه له دوو ڕوانگه‌وه هه‌م خۆمان پێویستمان پێ هه‌یه وه‌ك ستاف هه‌وڵ ئه‌ده‌ین كه‌هه‌ر هه‌مووی ئافره‌ت بێت, ته‌نانه‌ت زۆر جار ده‌وره‌مان بۆ ئافره‌تان كردۆته‌وه تاكو پێبگه‌ن له‌م بواره‌دا دوای له‌ناو ستافه‌كه‌ی خۆمان كاربكه‌ن وه یان له ده‌زگاكانی تری ڕاگه‌یاندن كار بۆ خۆیان بكه‌ن, به‌م شێوه‌یه گرنگی به ئافره‌تان ئه‌ده‌ین.\nپه‌ڕه‌مووچ: هۆكاری چیه هه‌میشه ئافره‌ت شانسی زیاتره له‌دامه‌زراندنی له ناو ده‌زگاكانی ڕاگه‌یاندن؟\nد. ڤیان سلێمان: بێگومان ئێمه یه‌كێتی ئافره‌تانی كوردستان شانسی زۆر تریان هه‌یه لامان بۆئه‌وه‌ی كه‌بێن له‌ناو ڕیزه‌كانی ئێمه‌دا كاربكه‌ن هه‌رچه‌نده كاری ئێمه وه‌ك ڕێكخراوێكی ناحوكمیی زیاتر له‌كارێكی خۆبه‌خشانه‌ش ئه‌گرێته‌وه به‌ڵام بێگومان كه په‌یوه‌نده به‌خودی ئافره‌ته‌وه به‌ڵام له‌كه‌ڵ ئه‌وه‌شدا ئه‌وه مانای ئه‌وه ناگه‌یه‌نێ كه‌چاوپۆشی له پیاو بكه‌ین به‌پێچه‌وانه‌وه كادیری پیاویشمان هه‌یه له‌گه‌ڵمان له‌ناو ڕیزه‌كانی یه‌كێتی ئافره‌تان خزمه‌ت به‌ئافره‌ت و به‌دۆزی كێشه‌ی ئافره‌ت ده‌گه‌یه‌نێ, من هه‌ر ده‌زگایه‌كی ڕاگه‌یاندنیش بێت پیموایه لێهاتوویی ڕۆڵببینێت نه‌وه‌ك شانسی ئه‌وه‌ی كه‌ئافره‌ته یان پیاو به‌ڵام هه‌ندێ داب و نه‌ریت له‌ناو كۆمه‌ڵگای ئێمه‌دا هه‌یه یان هه‌ندێ بوار هه‌یه ئافره‌ت له‌به‌ر داب و نه‌ریت ناتوانێ كاربكات بۆیه‌ده‌بێ هه‌ندێ پاڵنه‌رو له‌به‌رچاو گرتن و هانده‌ر هه‌بێ تاكو ئافره‌ت ڕۆلی خۆی تیاداببینێ ته‌وه‌و خۆی پێبگه‌یه‌نێ .\nپه‌ڕه‌مووچ: بۆچی ڕیكخراوه‌كانی تایبه‌ت به‌ئافره‌ت له‌ناوه‌نده‌كانی زانكۆ دا ڕۆلیان كه‌مه؟\nد. ڤیان سلێمان: زانكۆ حه‌ره‌مێكه تایبه‌ته به خوێندن به‌ڵام وه‌ك ڕێكخراویش به‌ڕاستی ده‌بێت ده‌وری هه‌بێت له‌ناو هه‌موو شوێنه‌كان ده‌بێ ئه‌ندامه‌كانی خۆی هه‌بێ وه خزمه‌ت به‌توێژی ئافره‌تان بكات له‌هه‌موو بواره‌كانی كۆمه‌ڵایه‌تی ئینجا تا چه‌ند له ناوه‌نده‌كانی زانكۆدا رێكخراوه ناحكومییه‌كانی ئافره‌ت كه‌مه نازانم ناتوانم بڵێم به‌ڵام ئێمه وه‌ك یه‌كێتی ئافره‌تانی كوردستان ئێمه ژماره‌یه‌كی زۆرمان له‌قوتابیان هه‌یه له‌گه‌ڵ ئێمه‌دا ئه‌ندامن و له‌خوله‌كانی ئێمه‌دا ڕۆڵیان هه‌یه په‌یوه‌ندی به‌رده‌واممان هه‌یه تاكو بتوانین خزمه‌تیان بكه‌ین له‌ڕێگه‌ی زۆر پڕۆژه‌ی تر هاوكاری قوتابیانی زانكۆ ئه‌كه‌ین, ئێمه به‌شی چاكسازی كۆمه‌ڵایه‌تیمان هه‌یه وه هێڵی گه‌رمی هێڤی فۆنمان هه‌یه بۆ چاره‌سه‌ركردنی كێشه كۆمه‌ڵایه‌تیه‌كان وه‌زۆر له‌و كه‌سانه‌ی په‌یوه‌ندی به‌و هێڵه ئه‌كه‌ن یان په‌یوه‌ندی به‌به‌شی چاكسازی كۆمه‌ڵایه‌تی ئه‌كه‌ن داوای یارمه‌تی و ڕاوێژیان لێ ئه‌كه‌ن قوتابی زانكۆن واته ئێمه به‌م شێوه‌یه نیه كه‌بلێین له‌ناوه‌ندی زانكۆ ڕۆڵمان نه‌بێ نا وه‌ك خۆمان ڕۆڵمان هه‌یه ناو زانكۆ به‌ڵام نه‌ك له‌ناو حه‌ره‌می زانكۆ به‌ڵكو له‌ده‌ره‌وه‌ی زانكۆ.\nپه‌ڕه‌مووچ: ڕێكخراوی تایبه‌ت به‌ئافره‌تان تاچه‌ند توانیویانه گرنگی به‌و ئافره‌تانه بده‌ن كه‌خاوه‌ن پێداویستی تایبه‌تن؟\nد. ڤیان سلێمان: بێگومان ئافره‌تی خاوه‌ن پێداویستی تایبه‌ت ده‌بێ گرنگیه‌كی زۆریان پێبدرێت ئێمه له‌گه‌ڵ ئه‌وه‌شدا به‌پێی توانایی خۆمان هه‌وڵ ئه‌ه‌دین كاریان بۆبكرێ وخزمه‌تیان بكرێت چونكه ئه‌وان توێژێكن پێویستیان به‌چاودێریه‌كی زیاتر هه‌یه هه‌رچه‌نده وه‌زاره‌تی كاروباری كۆمه‌ڵایه‌تی وه‌ك چاودیری ته‌ندروستی له‌حكومه‌تدا هه‌یه چاودێری ئه‌وان ئه‌گرێته‌وه به‌ڵام ئێمه وه‌ك یه‌كێتی ئافره‌تانی كوردستان به‌رنامه‌و پرۆژه‌ی تایبه‌تی خۆمان هه‌یه بۆ ئه‌م توێژه له‌داهاتودا جێبه‌جێی ده‌كه‌ین به‌ڵام ئه‌وه نیه ئه‌م توێژه له‌بیركرابێت بێگومان جوڵانه‌وه له‌گه‌ڵ ئه‌واندا وه چۆنیه‌تی پێشكه‌شكردنی هاوكاری جیاوازی هه‌یه له‌گه‌ڵ توێژی تری ئافره‌تان.\nپه‌ڕه‌مووچ: ئه‌و ئافره‌تانه‌ی له‌بواری ڕاگه‌یاندن كار ئه‌كه‌ن تاچه‌ند توانیویانه ڕۆڵی ئه‌رێنی ئافره‌ت ببینن له‌ناوكۆمه‌ڵگادا؟\nد. ڤیان سلێمان: بێگومان ڕۆڵێكی باشیان هه‌بووه به‌ڵام له‌ئاست داخوازیه‌كانی ئێمه دانین ئه‌و ڕۆڵه‌ی كه‌بینیویانه له‌ئاست داخوازیه‌كانی ئێمه دانیه چونكه ئه‌گه‌ر سه‌یر بكه‌ین ئه‌و ئافره‌تانه‌ی كه‌له بواری ڕاگه‌یاندنه‌كان كار ئه‌كه‌ن وه‌ك ڕاگه‌یاند كارێك كار ئه‌كه‌ن كه‌له به‌اره جیاوازه‌كان نه‌وه‌ك ئه‌وه‌ی كه تایبه‌ت بێت به‌پرسی ئافره‌ت و كێشه‌ی ئافره‌ت كه‌بواری ڕاگه‌یاندنه‌كه‌ی بۆ خزمه‌تی مه‌سه‌له‌ی ئافره‌ت ته‌رخان كردبێ له‌وڕوانگه‌وه نا له‌ئاستی داخوازیه‌كانی ئێمه‌دانیه ئه‌و ڕۆله‌ی كه ڕاگه‌یاندكالره‌كانی ئافره‌ت بینیویانه خراپ نیه وه‌ك یه‌كه‌م هه‌نگاو هه‌نگاوێكی باشه به‌ڵام ئیمه هیوادارین ئه‌و ڕاگه‌یاندكاره ئافره‌تانه‌ی له‌بواری ڕاگه‌یاندنن ته‌نانه‌ت پیاوه‌كانیش زیاتر قه‌ڵه‌می خۆیان بۆخزمه‌تی ئافره‌ت و مه‌سه‌له‌ی كێشه‌ی ئافره‌ت و مافه‌كانی ئافره‌ت.\nپه‌ڕه‌مووچ: گۆڤاری وێ تاچه‌ند توانیویه‌تی خزمه‌ت به‌ئافره‌تی كورد بگه‌یه‌نێ؟\nد. ڤیان سلێمان: گۆڤاری وێ بێگومان وه‌ك هه‌نگاوێك هه‌نگاوێكی باش بو بۆ زیاتر خزمه‌ت كردنی ئافره‌ت له‌كۆمه‌ڵگه‌ی كوردی دا هه‌موو ئه‌و به‌رهه‌موو بیرانه‌ی كه له گۆڤاری وێ ده‌نوسرێته‌وه زیاتر له بیری خودی ئافره‌تانه وه‌یه‌كه‌م هه‌نگاوی ئه‌وه‌یه كه‌ده‌ستی نوسینی له‌ناوئافره‌تاندا زیاد ده‌كات بۆ خزمه‌تی خودی ئافره‌ت وه ئه‌م گۆڤاره به‌شێوه‌یه‌كی بێ پاره بڵاوی ئه‌كه‌ینه‌وه له‌سه‌رتاسه‌ری كوردستان ئه‌مه‌ش به‌ئاسانی بكه‌وێته ده‌ست هه‌موو ئافره‌تانی كوردستان بۆ ئه‌وه‌ی له‌بواری پێگه‌یاندن و ڕۆشنبیركردنی ئه‌وان له‌سه‌ر ته‌وه‌ره‌جیاوازه‌كانی ژیان وه‌ك سیاسی و ڕۆشنبیری و ته‌ندروستی به‌شێوه‌یه‌كی گشتی له‌م ڕوانگه‌یه‌وه ئه‌وانه شیبكاته‌وه وه زانیاریان پێ ببه‌خشێ ئه‌مه هه‌موو ئه‌و ئه‌ركانه‌یه كه‌گۆڤاری وێ خستۆتیه ئه‌ستۆی خۆی , وه ئه‌گه‌ر ته‌قیمی گۆڤاری وێ بكه‌ین ئه‌بێ له‌ڕێگه‌ی ڕاپرسیه‌ك پرسیار له خوێنه‌ران بكه‌ین.\nپه‌ڕه‌مووچ: ڕێكخراوه‌كانی تایبه‌ت به‌ئافره‌ت تاچه‌ند له‌ژێركاریگه‌ری حیزبدان؟\nد. ڤیان سلێمان: تاڕاده‌یه‌ك هه‌ندێكیان هه‌ن كه‌بیرو بۆچون و دیدێكی حیزبێك په‌یره‌و ئه‌كه‌ن ڕێكخراومایان هه‌یه بۆچونی حیزبێكی تایبه‌ت ئه‌كاته‌وه رێكخراویشمان هه‌یه به‌ناو سه‌ربه‌خۆیه به‌ڵام له‌ڕاستیدا سه‌ربه‌خۆ نییه ئه‌ویش دیدو بۆچونی ته‌واوی هه‌یه , بێگومان هه‌ندێ له‌ڕێكخراوه‌كان كاریگه‌ری حیزبیان له‌سه‌ره ڕێكخراوێك بۆ ڕێكخراوێك ده‌گۆڕێ كاریگه‌ری حیزب له‌سه‌ر ڕێكخراوه‌كان مه‌سه‌له‌یه‌كی ڕێژه‌یی یه بۆ نموونه‌ڕێكخراوی یه‌كێتی ئافره‌تان تێروانیتێكی حیزبیمان نیه , ئیمه ڕێكخراوی یه‌كێتی ئافره‌تانی كوردستان به‌و مانایه‌ی كه ڕێكخخراوه‌كه‌ی ئێمه بۆ خزمه‌تی هه‌موو ئافره‌تانی كوردستان به‌بێ له‌به‌رچاوگرتنی ئه‌وه‌ی كه‌له چ نه‌ته‌وه‌یه‌كن یاله‌چ ئاین و ئاینزایه‌كه ته‌نها به‌ناوی هه‌رێمی كوردستان وه هه‌موو ئه‌و ئافره‌تانه ئه‌گرێتیوه كه‌له‌هه‌رێمی كوردستان ده‌ژین بۆیه‌ش ده‌بێت له‌ناو ڕیزه‌كانی یه‌كێتی ئافره‌تان ئافره‌تمان هه‌یه توركمانه, مه‌سیحیه,ئێزیدیه جگه له‌وه‌ش ئێمه ته‌نها له‌و ڕوانگه‌وه مواجه‌هه‌ی پارتی دیموكراتی كوردستانین گرینگی دانی ڕوانگه‌ی پارتی دیموكراتی كوردستان بۆ ڕۆڵ بینینی ئافره‌تانی كوردستان كه ئافره‌ت ده‌بێ ده‌وری هه‌بێ به‌پڕۆسه‌ی دیموكراسی وه‌كومافێكی دیموكراتی ئافره‌ت له‌هه‌موو بواره‌كاندا , ژیانی كۆمه‌ڵایه‌تی سیاسی دا ڕۆل ببینێ له‌و ڕوانگه‌وه گرینگی دانی ئه‌و حیزبه‌یه به ڕۆلی ئافره‌ت ئه‌و واجیهه‌ی پارتین به‌ڵام ئێمه‌حیزب نین ڕێكخراوێكی ناحوكمین ,پێناسه‌كه‌مان ڕێكخراوێكی جه‌ماوه‌ری مه‌ده‌نی دیموكراتی ئافره‌تانی كوردستانه تێده‌كۆشین بۆپاراستن و داكۆكی كردن و ده‌سته‌به‌ر كردتی سه‌رجه‌م مافه‌كانی ئافره‌ت و به‌رزكردنه‌وه‌ی ئاستی توانایی له‌گشت بواره‌كانی ژیان به‌شێوازێكی سه‌رده‌میانه ئه‌وه ڕێكخراوه‌كه‌ی ئێمه‌یه به‌م شێوه‌یه ئیش ده‌كات بێئه‌وه‌ی هیچ ڕوانگه‌یه‌كی حیزبی له‌سه‌ر بێت\nتێبینی : ئه‌م چاوپێكه‌وتنه له‌ژماره یه‌كی گۆڤاری په‌ڕه‌مووچدا بڵاو كراوه‌ته‌وه\nمرسلة بواسطة بێریڤان تونج في 5:02 ص 0 التعليقات\nزانكۆ له وڵاتان سه‌رچاوه‌یه بۆ نه‌خشه‌سازیی وڵات\nپه‌یامنێری گۆڤاری په‌ڕه‌مووچ له‌گه‌ڵ سه‌رۆكی زانكۆی سه‌ڵاحه‌ددین\nزانكۆ به درێژای مێژووی سه‌رهه‌ڵدان و گه‌شه‌كردنی له‌سه‌رجه‌م وڵاتان و كۆمه‌ڵگاكانی جیهاندا, فاكته‌ری سه‌ره‌كیی به‌رزكردنه‌وه‌ی ئاستی هۆشیاری و مه‌عریفی تاكه‌كان و به‌رجه‌سته‌كردنی كۆمه‌ڵگه‌ی شارستانی بووه, پێگه‌ی پێگه‌یاندنی نه‌وه‌یه‌كی زانستی و ئه‌كادیمی بووه له‌سه‌رجه‌م ره‌هه‌ند و بواره‌كاندا, زانكۆكانی كوردستانیش هه‌نووكه گه‌شه‌كردنێكی به‌رچاویان به‌خۆیانه‌وه بینیوه, له‌گه‌ڵ بوونی كه‌موكوڕی زانستی و جۆرایه‌تی له‌و سۆنگه‌یه‌وه, په‌ڕه‌مووچ له‌باره‌ی چه‌ندین پرسی په‌یوه‌ندیدار به زانكۆ, چاوپێكه‌وتنێكی له‌گه‌ڵ دكتۆر ئه‌حمه‌د دزه‌یی سه‌رۆكی زانكۆی سه‌ڵاحه‌ددین سازداوه.\nپه‌ڕه‌مووچ: به‌ڕای جه‌نابتان زانكۆی سه‌ڵاحه‌ددین بووه‌ته ئه‌و مۆڵگه زانستیه‌ی كه له‌ڕووی زانستییه‌وه داهێنه‌ر دروست بكات؟\nد. ئه‌حمه‌د دزه‌یی: دیرۆكی زانكۆی سه‌لاحه‌ددین له هه‌ولێر گرنگی تایبه‌تی خۆی هه‌یه كه خۆی له 30 ساڵ ده‌بینێته‌وه. دیرۆكێكی پڕ له ئه‌زموونه، ئه‌گه‌رچی له هه‌لومه‌رجێكی نائاساییدا تێپه‌ڕیووه‌و له‌ساڵانی هه‌شتاكاندا جه‌ختی رژێمی له‌سه‌ر بووه و كێشه‌و ئاریشای زۆری بۆ دروست كراوه، به‌ڵام له‌هه‌مان كاتیشدا ئه‌و جه‌خته بۆته هه‌وێن بۆ نه‌شوو نووما كردنی گه‌لێك هزری نه‌ته‌وه‌یی و نیشتمان په‌روه‌ری و فاكته‌رێكیش بووه بۆ رووبه‌روو بوونه‌وه‌كی سیاسه‌ته داپلۆسێنه‌كان به‌چه‌كی زانست و مه‌عریفه، چونكه پێگه‌یشتن و تێگه‌یشتنی قوتابی و پێگه‌یاندنی بۆ ئاینده، به‌مانای دروستكردنی نه‌وه‌یه‌كی هۆشیارو چاپووك بووه له‌و نه‌ته‌وه‌یه كه له‌رێگه‌ی زانكۆوه گه‌لێك قۆناغی گرنگی بڕیووه به‌ره‌و به‌مه‌ده‌نی بوون، له‌نێو ئه‌و نه‌وانه‌دا كه له ده‌روازه‌ی زانكۆوه گه‌لێك مامۆستاو قوتابی داهێنه‌ری لێ دروست بووه، له تێكڕای بواره‌كانی زانست دا، هه‌ندێ له‌و داهێنه‌رانه سنووری ئیقلیمی خۆیان تێپه‌ڕاندووه‌و له زانكۆ جیهانیه‌كاندا باوه‌ڕ به داهێنانه‌كانیان كراوه وه‌ك نموونه‌ی ئه‌م وێنه له جیهاندا، دیاره ئه‌م سه‌ركه‌وتن و داهێنانه‌ش مایه‌ی شانازی بوونه بۆ زانكۆی سه‌لاحه‌ددین..\nئاستی ئه‌و داهێنانانه له‌به‌رزبوونه‌وه دابووه به‌پێی تێپه‌ڕبوونی زه‌مه‌ن و هه‌ڵومه‌رجه‌كانی كوردستان، ئه‌مڕۆكه‌ش قه‌واره‌ی ئه‌و داهێنه‌رانه‌ی له‌زانكۆی سه‌لاحه‌ددیندا هه‌نه, گرنگی تایبه‌تی خۆی هه‌یه به به‌راورد له‌گه‌ڵ هه‌ر زانكۆیه‌كی دیكه‌ی كوردستاندا.\nپه‌ڕه‌مووچ: بۆچی هه‌میشه گله‌یی له‌وه ده‌كرێت كه زانكۆكانی كوردستان به‌گشتی و زانكۆی دایك كه سه‌لاحه‌ددین، ئاستی مه‌عریفیان دابه‌زیووه؟.\nد. ئه‌حمه‌د دزه‌یی: گله‌یی له‌ئاستی زانستی و مه‌عریفی زانكۆی سه‌لاحه‌ددین ده‌كرێت، چونكه له‌ئاستی خۆزگه دانیه، نه‌ك به‌و مانایه‌ی كه ئه‌و ئاسته ته‌نها لای ئێمه نزم بێت، ئه‌م دیارده‌یه هه‌ر ته‌نها په‌یوه‌ست نیه به‌زانكۆی سه‌لاحه‌ددین. به‌ڵكو دیارده‌یه‌كی گشتی زانكۆكانی كوردستان و ئێراقه به‌ڵكو زانكۆكانی رۆژهه‌ڵاتی ناوه‌ڕاستیشه كه ئه‌و كۆمه‌ڵێ هه‌لومه‌رجی سیاسی، ئابووری، كۆمه‌ڵایه‌تی، رۆشنبیری.. وایان كردووه كه كۆمه‌ڵگای كوردستان له‌و ئاسته‌دا نه‌بێت له‌رووی زانستیه‌وه به‌به‌راورد له‌گه‌ڵ كۆمه‌ڵگا پێشكه‌وتووه‌كانی جیهان، قوتابیش زاده‌ی ئه‌و كۆمه‌ڵگایه‌یه. كاتێ دێته زانكۆ ئاماده‌باشیه‌كی په‌روه‌رده‌یی و زانستی بۆنه‌كراوه بۆئه‌وه‌ی له‌زانكۆدا گه‌شه به مه‌عریفه‌ی خۆی بدات و رۆڵی ئێمه رۆڵێكی دیاریكراوه. كه ئه‌ویش گه‌یاندنی زانست و مه‌عریفه‌یه به قوتابی، ئینجا قوتابی چه‌ند توانستی وه‌رگرتنی ئه‌و گه‌یاندنه‌ی هه‌یه‌و چه‌ندیه‌تی ئه‌مه له‌سه‌ر خودی قوتابی ده‌وه‌ستێت.. له رابردووداو له ئێستاشدا قوتابی كه‌وتۆته ژێر كۆمه‌ڵێ كاریگه‌ری ده‌ره‌كی، ئه‌و كاریگه‌ربوونانه رۆڵی خۆیان هه‌یه له‌و ئاسته فیكری و زانستیه‌ی ئێمه ئاواتی بۆ ده‌خوازین، ئه‌وه‌تا زۆرێك له‌و قوتابیانه‌ی نه‌كه‌وتوونه‌ته ژێر ئه‌و كاریگه‌رییه ئاستی زانستی و مه‌عریفیان له‌وپه‌ڕی به‌رزی دایه، كه‌واته هاوكێشه‌كه له قوتابیه‌ك بۆ ئه‌وی تریان ده‌گۆڕێ، دیارده‌یه‌كی گشتی نیه به‌سه‌ر هه‌موواندا وه‌ك یه‌ك.\nپه‌ڕه‌مووچ: مامۆستا له زانكۆكانی جیهان داڕێژه‌ری پلان و سیاسه‌تی ده‌وڵه‌ت له گشت بواره‌كاندا، به‌ڵام له كوردستان وه‌ك هه‌ست پێده‌كرێت، مامۆستا نه‌یتوانیوه ئه‌و كارێزما به‌هێزه بێت، هۆكاری ئه‌مه بۆچی ده‌گه‌ڕێته‌وه؟.\nد. ئه‌حمه‌د دزه‌یی: راسته كه زانكۆ له وڵاته پێشكه‌وتووه‌كانی جیهان سه‌رچاوه‌یه بۆ نه‌خشه‌سازی وڵات له تێكڕای بواره سیاسی و كارگێڕی و زانستی و فیكری و ئابووری و بازرگانی و پیشه‌سازی و هتد... چونكه ئه‌و وڵاتانه ده‌یانه‌وێت بونیاتی وڵات و كۆمه‌ڵگاكانیان له‌سه‌ر بنه‌مایێكی زانستی دامه‌زرێنن كه مامۆستای زانكۆ نوێنه‌رایه‌تی ده‌كات، ئه‌و مامۆستا زانكۆییانه له رێگه‌ی توێژینه‌وه‌كانیان و كه‌ره‌سته زانستیه‌كانی خۆیانه‌وه ده‌بن به پێوه‌ر بۆ چاكسازی و به‌رهه‌مهێنان و پێشكه‌وتن، له‌وڵاتی ئێمه‌دا پلان و نه‌خشه‌ی سیاسی وڵات زێتر له‌ده‌ست سیاسه‌ت مه‌داره‌كانه كه‌متر له‌وه‌ی له‌سه‌ر بنه‌ما زانستیه‌كاندا دارێژرابێت، ره‌نگه ئه‌م سیسته‌مه بێت وای كردبێت كه زۆرێك دیارده‌ی ناوازه دروست بێت كه درزو كه‌له‌به‌ری زۆری لێ بكه‌وێته‌وه‌و گه‌نده‌ڵی كارگێڕی بێته ئاراو ئاستی به‌رهه‌مهێنانی كه‌م بێته‌وه، بۆیه ئه‌گه‌ر بمانه‌وێت خۆمان دووره په‌رێز رابگرین له‌و كێشه‌و درزانه ئه‌وه ده‌بێ ئه‌و خاڵانه ره‌چاو بكه‌ین.\n1- پته‌وكردنی په‌یوه‌ندی حكومه‌ت و زانكۆو پشت به‌ستن به ئه‌زموونه زانستیه‌كان و مامۆستا زانكۆییه‌كان بۆ داڕشتنی بڕیاره‌كان و دانانی سیسته‌می كارگێڕی.\n2- هانی مامۆستایانی زانكۆ بدرێت كه بچنه نێو مه‌یدانه‌كانی پیشه‌سازی و كشتوكاڵی و به‌رهه‌مهێنان و دام و ده‌زگاكانی دیكه‌ی حكومه‌ت به‌مه‌به‌ستی پیاده‌كردنی ره‌وتی زانستی زانكۆیی له‌نێویاندا.\n3- هاندانی مامۆستایانی زانكۆ بۆ چوونه ناو كه‌رتی تایبه‌ت و رۆڵ بینینیان له پێشخستنی ئه‌و كه‌رته له تێكڕای بواره‌كاندا.\nپه‌ڕه‌مووچ: قوتابیمان دواندووه پێی وایه كه‌زانكۆ ته‌نیا بۆ وه‌ده‌ستهێنانی بڕوانامه‌یه‌و به‌س، هه‌ندێكی دیكه‌ش ده‌ڵێن، زانكۆ جێگه‌یه‌ك نییه بۆ پێگه‌یاندنی تاك، به‌ڕێزتان ئه‌مه چۆن لێكده‌ده‌نه‌وه؟.\nد. ئه‌حمه‌د دزه‌یی: بیروبۆچوونی قوتابیان له‌مه‌ڕ زانكۆو خوێندن و ئاینده‌یان جیاوازه، ئه‌وانیش ئازادن له‌هه‌ر بیركردنه‌وه‌و بۆچوونێك هه‌یانبێت.. زۆرێك له‌وان پێیان وایه كه زانكۆ پردێكه بۆ گه‌یشتن به بڕوانانه‌و وه‌زیفه‌و ئیدی دوای گه‌یشتن به‌و مه‌رامه وه‌زیفه‌یه‌كی دیكه‌یان نامێنێ، جۆرێكی دیكه وای بۆ ده‌چێت كه چوونه ناو دونیای زانست سنورێكی بۆ نیه‌و دوای ته‌واو كردنی كۆلیژ ده‌یان خۆزگه‌ی دیكه‌یان دێته ڕێ..\nجۆرێكی دیكه زانكۆ ده‌كاته فاكته‌رێك بۆ خۆچه‌ك كردنی به‌زانست و ئاواتی ئه‌وه‌ی هه‌یه ئه‌و زانسته بۆ خزمه‌تی كۆمه‌ڵگاكه‌ی ته‌وزیف بكات ئه‌مه‌ش به ئه‌ركێكی نه‌ته‌وه‌یی و نیشتمانی ده‌زانێت.. له‌هه‌موو حاڵه‌تێكا بمانه‌وێت و نه‌مانه‌وێت زانكۆ رۆڵی كاریگه‌ری خۆی هه‌یه له‌سه‌ر كه‌سایه‌تی قوتابی و ئاینده‌ی قوتابی. چونكه زانكۆ له‌نێو كۆمه‌ڵگادا هێمایه‌كه بۆ كه‌سیه‌تی سه‌ركه‌وتوو، بۆ هه‌ڵگرتنی ناونیشانێكی ره‌ونه‌قدار له‌به‌ر دیدی كۆمه‌ڵگا، زۆر جارانیش له‌كۆمه‌ڵگای ئێمه‌دا زانكۆ ده‌كرێته پێوه‌ر بۆ كه‌سایه‌تی تاكێك و سه‌ركه‌وتن و سه‌رنه‌كه‌وتنی له ژیاندا.. بۆیه به‌هه‌ڵه داده‌چین ئه‌گه‌ر بڵێین زانكۆ پێگه‌یه‌ك نیه بۆ دروستكردنی كه‌سایه‌تی دیار له‌نێو كۆمه‌ڵگادا. هاتا خودی قوتابیش دوای ئه‌وه‌ی زانكۆ ته‌واو ده‌كات و ناونیشانی ده‌رچووی هه‌ڵده‌گرێت، ئاستی به‌رپرسیاریه‌تی به‌رامبه‌ر به‌كۆمه‌ڵگاو به‌رامبه‌ر به‌خۆی زێتر ده‌بێت و ئه‌و شانازیه‌ی هه‌میشه له‌گه‌ڵ دایه كه ده‌رچووی زانكۆیه.\nپه‌ڕه‌مووچ: قوتابی له زانكۆ ئه‌وه‌نده‌ی حه‌زی لێیه له‌یانه‌ی قوتابیان و یاریكردن كات به‌سه‌ر به‌رێت، ئه‌وه‌نده حه‌زی له‌وانه خوێندن نییه، به‌ڕێتان هۆكاری ئه‌مه چۆن لێكده‌ده‌نه‌وه؟.\nد. ئه‌حمه‌د دزه‌یی: ئه‌م هاوكێشه‌یه به‌سه‌ر هه‌موو قوتابیان به‌تێكڕایی پیاده ناكرێت. چونكه ئه‌وانیش جیاوازن له بیروڕاو بۆچوون و ئاره‌زوه‌كانیان، ئه‌گه‌ر كۆمه‌ڵێ قوتابی هه‌بن له‌هاوشێوه‌ی ئه‌وانه‌ی خوێندن په‌راوێز بكه‌ن و كاتی خۆیان به‌كاری بێ كه‌ڵك به‌سه‌ر به‌رن، ئه‌وه زۆرتر له‌وانه ئه‌و قوتابیه هۆشیاره كه‌م وێنانه‌ن كه له‌خوێندندا سه‌ركه‌وتنی گه‌وره به‌ده‌ست دێنن و ئاواتی گه‌وره‌یان هه‌یه بۆ ئاینده‌ی خۆیان و سنوورێكیان نیه له‌وه‌ستان. هه‌ربۆ نموونه ئه‌و سه‌دان قوتابیانه‌ن كه به‌هۆی ئاواتی زۆریان بۆ خوێندن و ئه‌و پله نایابانه‌ی به‌ده‌ستی دێنن به‌ره‌و خوێندنی باڵا هه‌ڵده‌كشێن و مامۆستای كارامه‌و پسپۆرو خاوه‌ن ئه‌زموونیان لێ ده‌رده‌چێت، ئه‌گه‌ر قوتابی له‌به‌رنامه‌ی ژیانی رۆژانه‌ی داو له‌كاتی فه‌راغدا ئه‌گه‌ر ماوه‌یه‌كیش بۆ ئاره‌زووی گه‌نجانه‌ی خۆشی ته‌رخان كات ئه‌مه شتێكی ئاساییه چونكه قوتابیش ئاده‌میزادێكه. به‌تایبه‌تی له‌و قۆناغه‌ی زانكۆدا كه له‌هه‌ڕه‌تی لاوی دایه.\nپه‌ڕه‌مووچ: زانكۆی سه‌لاحه‌ددین ساڵانه ژماره‌یه‌كی یه‌كجار زۆر قوتابی لێی ده‌رده‌چن و ده‌بنه خاوه‌ن بڕوانامه، به‌ڵام هێشتا هه‌ست به‌فه‌راغێك ده‌كرێت له‌بواری رۆشنبیری و مه‌عریفیدا، له‌داهاتوودا ئه‌و بۆشاییه به‌به‌رزكردنه‌وه‌ی كوالێتی دراسه‌ی زانكۆ چاره‌سه‌ر بێت؟.\nد. ئه‌حمه‌د دزه‌یی: ئێستا زانكۆ چه‌ندین پرۆسه‌ی گرنگی له‌به‌رده‌ست دایه بۆ به‌رزكردنه‌وه‌ی ئاستی توانستی قوتابیان و په‌ره‌پێدانی مه‌عریفی، سیسته‌می ئه‌مڕۆی خوێندن. سیسته‌مێكی شارستانی نوێیه‌و هاوكوفه له‌گه‌ڵ پێشكه‌وتنی زه‌مه‌ن و پێشكه‌وتنی كۆمه‌ڵگا، به‌ڵام ئه‌ركه‌كه هه‌رته‌نها له‌ئه‌ستۆی زانكۆ دانیه، چونكه زانكۆ كارگه‌یه‌ك نیه بۆ دروستكردنی قوتابی به‌و شێوه‌یه‌ی زانكۆو كۆمه‌ڵگا ئاواتی بۆ ده‌خوازێ. به‌ڵكو به‌شێكی زۆر له‌و پرسه ده‌كه‌وێته سه‌ر قوتابی خۆی كه خۆی به به‌رپرس بزانێ به‌رامبه‌ر به‌و نازناوه‌ی وه‌ك قوتابی زانكۆ هه‌ڵی ده‌گرێ، چونكه كارێكی نامۆیه قوتابی واهه‌ست بكات ئاستی مه‌عریفی له‌ئاستی كاسبكارێك نزمتره. ئه‌ی كه‌واته ئه‌و هه‌موو ساڵانه‌ی خوێندن له‌پێناو چی بوون ئه‌گه‌ر كه‌سایه‌تیه‌كی هوشیارو تێگه‌یشتووی لێ نه‌ڕه‌خسابێت، له‌و حاڵه‌ته‌دا ده‌بێ قوتابی خۆی سه‌ركۆنه‌ی خۆی بكات و له‌خۆی رازی نه‌بێت.\nپه‌ڕه‌مووچ: به‌شی راگه‌یاندنی كۆلیژی ئه‌ده‌بیات به‌ده‌ست گرفتی بێ ستۆدیۆیی ده‌ناڵێنێت، ئایا به‌ڕای جه‌نابتان ده‌بێت به‌شێكی ئه‌كادیمی ئاوا ستۆدیۆی نه‌بێت؟.\nد. ئه‌حمه‌د دزه‌یی: كێشه‌ی ئێمه له‌زانكۆدا هه‌ر ته‌نها نه‌بوونی ستۆدیۆیه‌ك نیه بۆ به‌شی راگه‌یاندن. به‌ڵكو به‌ده‌یان گرفت و كێشه‌ی ترن كه ئه‌م زانكۆیه به‌ده‌ستیه‌وه ده‌ناڵێنێ، ره‌نگه ئه‌و دیاردانه به‌خۆزگه‌ی ئێمه‌ش، به‌ڵام هێشتا زۆر خۆزگه هه‌ن نه‌هاتوونه‌ته دی. ئێمه وه‌ك سه‌رۆكایه‌تی ئه‌نجومه‌نی زانكۆ له‌نزیكه‌وه ئاگامان له كێشه‌كان هه‌یه له‌ئاستیاندا بێ ده‌نگ نه‌بووین. ئه‌وه‌ی بۆمان كرابێت هه‌وڵمان نۆی داوه، تا ئه‌و كاته‌ش به‌رپرسیاریه‌تی زانكۆمان له‌سه‌رشان بێت هه‌وڵی بۆ ده‌ده‌ین، به‌ڵام ئێمه‌ش نازانین چه‌ند له‌و هه‌وڵانه سه‌ر ده‌گرن و چه‌ند سه‌ر ناگرن.\nپه‌ڕه‌مووچ: زۆرجار گله‌یی له‌وه‌ده‌كرێت كه قوتابیانی ده‌رچووی زانكۆ كاتێك ده‌یانه‌وێت ماسته‌ر بخوێنن له‌سه‌ر بنه‌مای نمره نیه به‌ڵكو واسته رۆڵ ده‌بینێت، ئایا ئه‌مه چۆن روون ده‌كه‌یته‌وه؟.\nد. ئه‌حمه‌د دزه‌یی: ئه‌وه‌ی ئێوه باسی لێوه ده‌كه‌ن دیارده‌ی ئه‌مڕۆكه نیه‌و ئێستا دوای كه‌م كردنه‌وه‌ی ده‌سه‌ڵات ده‌ستێوه‌ردانی حزبی له كاروباری زانكۆداو ئه‌و ره‌وته‌ی گراوه‌ته‌به‌ر بۆ وه‌رگرتنی قوتابی خوێندنی باڵاو مه‌رجه‌كانی بۆ ناڕه‌خسێنێ بۆ دیاۆده‌ی واسته‌و واسته‌كاری، نموونه‌ش ئه‌و قوتابیانه‌ن كه ئه‌مساڵ بۆ خوێندنی باڵا هه‌ڵبژێردران و ئه‌و رێنماییانه‌ی گرانه به‌ر بۆ ئه‌و وه‌رگرتنه تا رێچكه‌ی یاسایی و شه‌رعی خۆی وه‌ربگرێت.\nپه‌ڕه‌مووچ: له‌زۆربه‌ی زانكۆكانی دونیا قوتابی ئه‌گه‌ر پڕۆژه‌ی داهێنه‌رانی هه‌بێت له‌رووی مادییه‌وه هاوكاری ده‌كرێت، به‌ڵام له كوردستان پلان و به‌رنامه‌ی ئاوا نابینرێت، بۆچی؟.\nد. ئه‌حمه‌د دزه‌یی: ئێمه له چوارچێوه پرۆسه‌ی خوێندندا، به‌تایبه‌ت له‌بواری خوێندنی باڵادا په‌یڕه‌وی هاوكاری كردنی قوتابیانمان كردووه، كه ره‌نگه پرۆسه‌ی خوێندن له‌زانكۆكانی ئێمه له‌رووی خه‌رجیه‌وه به‌راورد نه‌كرێت له‌گه‌ڵ زانكۆكانی ده‌ره‌وه كه بارێكی ئێجگار قورس ده‌خاته سه‌ر قوتابی تا خوێندن ته‌واو ده‌كات، به‌پێچه‌وانه‌ی ئه‌م حاڵه‌ته ئه‌وه‌تا حكومه‌تی هه‌رێمی كوردستان بۆ ئه‌مساڵ بودجه‌یه‌كی گرانبه‌های بۆ خوێندنی باڵا له ده‌ره‌وه‌ی كوردستان ته‌رخانكردو به‌سه‌دان قوتابی له‌سه‌ر ئه‌ركی حكومه‌ت ره‌وانه‌ی ده‌ره‌وه كراوه ئه‌مه‌ش هاندانێكی گه‌وره‌یه بۆ پێشخستنی ره‌وتی خوێندن له‌كوردستاندا.\nپه‌ڕه‌مووچ: راسته ده‌سه‌ڵاتی زانكۆو مامۆستا له‌چوارچێوه‌ی ده‌سه‌ڵاتی یه‌كێتی قوتابیان دیوار به‌ند كراوه؟.\nد. ئه‌حمه‌د دزه‌یی: هه‌ندێ پروپاگه‌نده له‌ملاو له‌ولا ده‌كرێن به‌ئامانجی شێواندنی رووی شارستانی زانكۆ كه ره‌نگه زۆر جاران ده‌چنه ژێر فشاری ململانێی حزبایه‌تیه‌وه جێگه‌ی متمانه‌نین. چونكه ئه‌مڕۆكه نه یه‌كێتی قوتابیان و نه هیچ رێكخراوێكی دیكه‌ی ده‌ره‌كی رێگه به‌خۆی نادات له‌سنووری پسپۆریه‌تی خۆی ده‌رچێت و ده‌ست له كاروباری زانكۆ وه‌ربدات... گرنگیشه ئه‌گه‌ر رێكخراوه‌كانی قوتابیان له زانكۆدا رۆڵی خۆیان بۆ به‌رژه‌وه‌ندی قوتابیان و پرۆسه‌ی خوێندندا به‌رجه‌سته بكه‌ن.\nتێبینی: ئه‌م چاوپێكه‌وتنه له ژماره یه‌كی گۆڤاری په‌ڕه‌مووچدا بڵاو كراوه‌ته‌وه\nمرسلة بواسطة بێریڤان تونج في 4:49 ص 0 التعليقات\nکوردستانی - ئه‌گه‌ری كردنه‌وه‌ی نوێنه‌رایه‌تیی ...\nهه‌شته‌مین جڤاتی گشتیی كۆنگره‌ی گه‌لی كوردستان به...\nسكرتێری یه‌كێتی ئافره‌تانی كوردستان: "ئه‌و ئافره‌ت...\nزانكۆ له وڵاتان سه‌رچاوه‌یه بۆ نه‌خشه‌سازیی وڵات...\nCopyright © 2011 Berivan Tunc. المظهر: نافذة الصورة. يتم التشغيل بواسطة Blogger.


هێمنە هەرکات زیندووەکەی کوردستان – ماڵپەڕی فەرمیی ماملێ\nهێمنە هەرکات زیندووەکەی کوردستان\n17/04/2013 ماڵپەڕی فەرمیی ماملێMamlê\nشازادەی تێکستی کوردی مامۆستا هێمن موکریانی پاش ژیانێکی پڕ لە بەرهەم و خزمەت بە زمانەوانی و ئەدەبی کوردەواری لە ئێوارەیەکی بارانی بەهاری ساڵی ١٩٨٦ی زایینی ماڵئاوایی لە زێد و نەتەوەی کورد کرد. ئەوەی کە جێگەی سەروەری و شانازی ئەو بیرمەندە کوردەیە، جیا لە هەموو خزمەتێکی کە لە ئاستی توانایی خۆیدا لە بەرانبەر نەتەوەکەی نواندنی، لە زەمەنێکدا کە هیچ دەرفەتێک بۆ دەربڕین و پەرەپێدانی چەمکی نەتەوەیی لە ڕۆژهەڵاتی کوردستاندا نەبوو، خۆی بە خاوەنی هەموو کارەساتە دڵتەزێنەکانی کوردستان دەزانی و مێژووی دڵتەزێنی گەلەکەی لە ڕێگەی شێعرەوە تۆمار دەکرد.\nبە هۆی ئەوە کە جوانناس و جواننووسی موکریان ڕێزێکی بێسنووری بۆ فێرگە و شوێنی خوێندن هەبوو، هەر بۆیە حەزی کردبوو کە پاش کۆچی دوایی لە گوندی خانەقایە بنێژرێت کە سەردەمانێک تێیدا فێری زانستی ئەو سەردەم ببوو، لە گۆڕستانێک کە شێخی زانای ناسراو بە شێخی بورهان تێیدا حەسابۆوە.\nسەرەڕای ئەوە کە خزم و کەسی نزیکی مامۆستا هێمن لە سەر ئەوە کۆک بوون کە دانەری جوانییەکانی ئەدەبی کوردی لەو شوێنە بە خاکی نیشتمان بسپێرن، بەڵام مامۆستا محمد ماملێ لە ڕوانگەیەکی نەتەوەیی و هەست بە بەرپرسیارەتی لە ئاست پێداویستی ڕێزلێنان لە ئەدیب و شاعیری نەتەوەیی فەرمووی کە هێمن پێویستە لە شوێنێک بنێژرێت کە هەرکات ڕووی لە چوارچرا و گڵکۆی پێشەوای مەزنی کوردستان بێ. هێمن شاعیرێکی نەتەوەییە و پێویستە لە شوێنێک بە خاک بسپێردرێت کە هەر کەس بە سانایی بتوانێ بیدۆزێتەوە و سەردانی بکا. هەموو نزیکان و خزمان لەوە ئاگادارن کە بایەخ و خۆشەویستی شێخی بورهان لای مامۆستای دەنگخۆشی کوردستان گەلێک زۆر بوو، بەڵام لە ڕوانگەی ماملێی کوردستانییەوە نەدەکرا کە هێمن لە مەهاباد داببڕێ و پاش ئەو هەموو بیرەوەرییەی کە خۆی لەم شوێنەدا لە ناو دڵی خەڵکدا بەجێی هێشتبوو، هەروا وە پشت گوێ بدرێن و لە شوێنێکی دوور لە پێتەختە ژیکەڵەکەی کۆماری کوردستان بنێژرێت.\nئەو بیرۆکەیە نە تەنیا لە لایان خزمان و خۆشەویستانی مامۆستا هێمنەوە پێشوازی لێ کرا، بەڵکوو دەستپێکی دامەزرانی پێگەیەکی هەتاهەتایی بوو بۆ سەرجەم ئەو نووسەر و هونەرمەندانەی کە بواری ناشتنیان لە شارەکەی پێشەوای ئازیزی کوردستان هەبووە. پێگەیەک کە ئەمرۆکە کەسانی زێدە ئازیزی نیشتمانی وەک مامۆستای مامۆستایان کاکە هەژاری موکریانی و خاڵە مین، مامۆستا مەلا غەفوور و ….هتد لێ بە خاکی نیشتمان سپێردراوە، خاکێک کە هەموویان لە چرکە چرکە ژیانیاندا خزمەتیان پێ کرد و ڕازاندیانەوە.\nبەشێکی بەرچاوی چوێنییەتی ماڵئاوایی کردن لە مامۆستا هێمن موکریانی و بە خاک سپاردنی ئەو، لە لایەن مامۆستای ئازیز، هێژا حاجی ”قادر قادری”یەوە ناسراو بە هیوا بە شێعر هۆنراوەتەوە. لە ژیرەوە دەقی ئەو شێعرە جوان و پڕ لە سۆزەی مامۆستا هیوا دەگەڵ چەند وێنەیەکی مێژوویی پێشکەش بە میوانانی ئەم پێگەیە دەکەین. ئەم شێعرە لە دیوانی شێعرەکانی مامۆستا هیوادا کە لە پەرتووکێکدا بە ناوی هەژارنامە بە چاپ گەییشت بڵاو بۆتەوە. ناوی ئەو شێعرەی کە پێوەندی بە مێژووی ناشتنی مامۆستا هێمنەوە هەیە، ‘لە یادی هێمن، شینی هیوا’یە کە وێنەی ئەو لاپەڕەی پەرتووکەش دانراوە خزمەتتان.\nمەڵبەندی هونەری ماملێ لە ٢٧ەمین ساڵوەگەری کۆچی دوایی مامۆستا هێمنی خۆشەویستدا، لە سەر وەفا و ئەڤینی بەرانبەر ئەو گەورە زانایە پێداگری دەکاتەوە. ڕۆحی شاد بێ.\nئەی خامە بڕۆ بنوسە بۆ من\nهەڵبەستێ بە یادی گۆڕی “هیمن”\nئەو گۆڕە لە لێژی نێژراوە\nتاقە و کە بە تاق سپێردراوە\nلێژی بەشی کوردی بەش بڕاوە\nگۆڕیشی لە لێژی پێ بڕاوە\nئەو تەرمە بوو هۆنەری گەلی کورد\nبۆ گەل دەژیا و لە نێو گەلی مرد\nهەستێکی هەبوو کە بۆ نموونە\nبۆ هەر کەس ئەوە عەیان و ڕوونە\nبیری وی وەکوو خەیاتە باریک\nئیقباڵی وەکوو شەوەی بۆ تاریک\nکاتێک دەچوو بەر لەقایە\nویستیان کە بیبەن بۆ “خانەقا”یە\n“ماملێ” بوو دەگەڵ گەلێ ووتی پێم\nیا لێرە دەنێژرێ یا دەکوژرێم\nخوا خێری بداتێ بەم ڕەجایە\nلاچێ لەسەری هەرچی بەڵایە\n“ماملێ” وەرە بۆی بڵی بە گەرمی\nشینێکی بکە لە دەوری تەرمی\nبخوێنە لەوێ بە ئاه و ناڵین\nدڵ پڕ کووڵ و سۆز و چاو بە ئەسرین\nتێهەڵکە بە کووڵ بڵێ بە تەرزێ\nعەرزیش لە بەرابەرت بلەرزێ\nهەرچی لە دڵا بە دڵ بوێژە\nتامی خەمی دڵ بە گڵ بچێژە\nلەو لێژە کووڵی دڵت بڕێژە\nکۆلاوی تەمت لەوێ بنێژە\nدنیایە لە ئاه و ناڵە پڕکە\nباڵندە لە ئاسمان وەخڕکە\nبۆ ڕووحی وی فاتیحەش بنێرە\nچون فاتیحە بۆی بخوێنە خێرە


کۆچبەرانی کورد.. کەرەستەیەکی نوێی ململانێ سیاسیە ناوخۆیی و دەرەکیەکان\n15/11/2021 873 جار خوێندراوه‌ته‌وه\nبیلا رووس یان رووسیای سپی، دەوڵەتێکی داخراوە لە ناو نەخشەی وڵاتانی ئەوروپای رۆژهەڵاتدا، لە جەنگی جیهانی یەکەم لەدەستی ئەڵمانەکان رزگاری بووە و دوای پەیوەندیکرد بە یەکێتی سۆڤیەتەوە و بووبە یەکێک لە کۆمارەکانی ناو یەکێتی سۆڤێتی هەڵوەشاوە، بەڵام،چیرۆکی ململانێکردن لەسەر خاکی بیلارووسیا لێرەدا کۆتایی نەهات، پۆڵەندا لە رۆژئاوایەوە لەگەڵ سۆڤیەت و ئۆکرانیا لە رۆژهەڵاتیەوە، لەسەر دیاریکردنی سنووری نێوانیان لە ململانێدا بوون و شەرێکی چەند ساڵە بەرپا بوو.\nلە ئەنجامدا، رێککەوتنی رێگا بەسترا، لە 1921 لە شاری رێگا، لە نێوان سۆڤیەت و ئۆکرانیا، پۆڵەندا، شەڕی پۆڵەندا سۆڤیەت کۆتاییهات، سنووری سۆڤیەت و پۆڵەندا دیاریکرا و سۆڤیەت بڕی 30 ملیۆن رۆبڵیشی وەک قەرەبوو دایە پۆڵەندا.\nسنووری بیلارووسیا جیاکەرەوەی نێوان بیری سەرمایەداری و سۆسیالیستیە و پێی دەوترێت هێڵی کرۆزۆن، ئەم هێلە لەباکووری زەویەوە تا باشووری زەوی لەبەر شەڕ و ململانێ دەکوڵێت و ساردبوونەوەی نییە.\nبلاڕوسیا نزیکەی ١٠ ملیۆن دانیشوانی هەیە و رووبەری زەویەکەی 207 کلیۆمەتر چوار گۆشەیە، داهاتی تاک لەو وڵاتە دەگاتە 81 هەزار دۆلاری ساڵانە، لە کۆی ١٨٠ وڵات پلەی ١٣٩ گرتووە لە ریزبەندی شەفافیەتی نێودەوڵەتی، پشت بە پشەسازی و کشتووکاڵ دەبەستێت، زۆرترین بەرهەمی هەناردەکراوی بیلارووسیا بۆ دەرەوە تراکتۆری کشتوکاڵیە لەگەڵ هەندێک دروستکراوی تر لە پیشەسازی بچووکدا.\nبەڵام نەتەوەیەکگرتووەکان لەبەرامبەر ئەوەی بیلارووسیا وڵاتێکە رێزی ئۆپۆزسیۆن و رای ئازاد و رۆژنامەنوسان ناگرێت، سزای ئابووری بەسەردا سەپاندووە و چالاکیەکانی ناردنی بەرهەمە پیشەسازیەکانی وەستاندووە.\nسزاکەی نەتەوە یەکگرتوەکان لە پاش ئەوە دێت لە چارەکی یەکەمی ئەمساڵدا فڕۆکەیەکیان ناچارکرد لە فڕۆکەخانەی مینسک بنیشێتەوە کە رۆژنامەنوسێکی تێدابوو بەناوی رامان پرۆتاسیفیچ)، بەناوی ئەوەی لەناو فڕۆکەکەیان بۆمبێک هەیە ناچاریان کرد بنیشێتەوە و پاشان رۆژنامەنوسەکەیان دەستگیر کرد بەو بیانوەی کە دژی ئاسایشی نەتەوەیی بلاڕوسیا کاری کردوە.\nئەم کارەی بلاڕوسیەکان ولاتانی یەکێتی ئەوروپاو نەتەوە یەکرتوەکانی توڕە کرد و ئاگری غەزەبیان هەڵگیرساو ئیدی دابڕانی نێودەوڵەتی و وڵاتی بلاڕوسیا دەستی پێکرد و گەمارۆیەکی دیپلۆماتی توندی خرایە سەر.\nپەیوەندی کورد و بیلارووس.\nپەنابەرەکان چەکی دەستی بیلارووسیان بۆ ئەوەی کیشوەی ئەوروپا بە تایبەت وڵاتانی دراوسێی بەڕووی ئەوروپادا ناچار بکات مامەڵەی لەگەڵ بکەن و لە گەمارۆی ئابووری دابڕانی سیاسی جیهانی رزگاری بببێت.\nلە مانگی نیسانی 2021ەوە دەستی کردووە بە بەکارهێنانی ئەم چەکە، خەڵکێکی زۆر لە رۆژهەڵاتی ناوەڕاست و ئەفریقا و رۆژهەڵاتی ئاسیاوە، روویان لە بیلارووسیا کردووە بەو ئامانجەی بگەنە وڵاتانی ئەوروپا، ئەویش سنورەکانی بەڕویاندا کردەوەو هیچ ڕیگریەکی نەکرد و لە گەشتنیان بە ولاتانی دراوسێی لە رێگەی ئەوەوە.\nلە مانگی تەمووزی 2021ەوە هەواڵەکە لە هەرێمی کوردستانی بڵاوبوویەوە و خەڵک بەلێشاوی گەورە روویان لەو وڵاتە کردووە، ڕێژەیەکی زۆری خەڵک دەربازی سنوور بوون، لەگەڵ توندبوونەوەی سەرما و سنوورەکان، ئەمجارەیان کوردەکان بە هەزاران و بەلێشاوی گەورەتر روویان لەو ناوچانە کردووە و بوونەتە دیمەنی بەرچاوی کامیرای میدیاکانی جیهان و کێشەی پۆڵەندا و بیلارووسیا بە کوردەکان زیاتر گەرمبووە.\nبلاروسیا دەیەوێت بۆ فشارخستنە سەر وڵاتانی دراوسێی و لەوێشەوە بۆ یەکێتی ئەوروپا کۆچی کۆچبەران بکاتە چەکێکی بەهێز و هەرەشەی توند لە دراوسێکانی بکات، بلاروسیا هەر لە سەرەتاوە نەیشاردەوە ڕێگەدان بە کۆچبەران لە پێناو بەدەستهێنانی ئامانجەکانی خۆیدایەو ئەگەر وڵاتانی دراوسێ بە تایبەت پۆڵەندا مل بۆ داواکانی نەدات دەروازەکانی بە تەواوی دەخاتە سەر پشت و کۆچبەران دەگەیەنێتە سەر سنورەکانی پۆڵەندا...\nهەر واشی کرد و بە لێشاو و بە شێوەیەکی بەردەوام کۆچبەران دەگەنە سەر سنورەکان و رۆژ بەرۆژ گرژیەکانی نێوان ئەو دوو وڵاتەش توند تر دەبێتەوە.\nسەرۆکوەزیرانی بلاڕوسیا رۆژێک دەڵێت ئەگەر یەکێتی ئەوروپا ڕازی بە داواکانمان نەبێت وێرای لێشاوی کۆچبەران غازی هەناردەکراویش لە وڵاتانی کڕیار دەگرمەوەو قەیرانێکی گەورو دروست دەکەم لە یەکێتی ئەوروپا.\nرۆژێکی تریش دەڵێت مەترسی ئەوە هەیە کۆچبەران چەکدار بکرێن و بە مەرامی سیاسی بەکار بهێنیرن و ببنە سوتوی ئاگری شەرێکی ئابوریی.\nلە هەمان کاتدا پۆڵەندا و یەکێتی ئەوروپاش هەڕەشەی ئەوە دەکەن ئەگەر بلاڕوسیا لەسەر هەمان سیاسەت بەردەوام بێت و سنورەکانی بەڕوی کۆچبەراندا دانەخات سزای توندتری بەسەردا دەسەپێنن و گەمارۆکانیان قورستر دەکەن.\nلە شەڕی چاڵدێرانەوە کورد قوبانی شەڕی نێوان رۆژهەڵات و رۆژئاوایە، شەرێک کە لەسەردەمی عوسمانی و سەفەویەکانەوە دەستی پێکردووە و لە کۆتایی سەدەی هەژدەیەم رووس و ئینگلیز هاتنە ناو ململانێکەوە و تا ئێستا کورد وەک تۆپی گۆڕەپانەکە یاری پێدەکرێت.\nوێرای خواستی کورد بۆ دەوڵەت و پێکهاتەیەکی سیاسی تایبەت بە خۆی، کۆماری مهاباد رووسەکان پشتگیریان کرد و دروستیان کرد بۆ ئەوەی پەستان لەسەر ئینگلیز دابنێن بەشێک لە نەوتی ئێرانیان دەست بکەویت، بە دەستکەوتنی نەوتەکە پشتی کۆماریان بەردا و رووخا.\nئەمڕۆ بیلارووس کۆچبەرە کوردەکان بەکاردەهێنێت دژی ئەوروپا بۆ ئەوەی دەستکەوتی ئابووری خۆی بەدەستبهێنیتەوە، ئەو رۆژەی رێککەوتنە ئابووریەکەی واژوو دەکات کەس نازانێت چی بەسەر پەنابەرە کوردەکانی سنووری بیلارووس و پۆڵەندا دێت.\nکەس نازانێت بلاروس چۆن هەموویان دیپۆرت دەکاتەوەو پۆڵەنداش چۆن مامەڵەیان لەگەڵ دەکات، چونکە ئیدی ئەوان دراوسێن و دوای ڕێککەوتن هیچ ئیشێکیان بە کۆچبەرەکان نامێنێت.


CHRA.TV - گرتە ڤیدیۆی زامی پێشمەرگە و بە هەڵە تێگەیشتنی لەلایەن خەڵکەوە\nله روونكردنه‌وه‌كه‌دا كه وێنه‌یه‌كی بۆ چرا تیڤی نێردراوه، ئه‌كته‌ره به‌شداربووه‌كان دوای ده‌ربڕینی نیگه‌رانیی به لێكدانه‌وه‌ی پێچه‌وانه له لایه‌ن هه‌ندێك سایت و كه‌سانه‌وه سه‌باره‌ت به گرته ڤیدیۆییه، له چه‌ند خاڵێكدا تێبینی و ئامانجی كاره‌كه‌یان ده‌خه‌نه‌روو\nهەروەها هاتووە: گرته ڤیدیۆیی (زامی پێشمه‌رگه) به‌داخه‌وه هه‌ندێك مرۆڤی نه‌فس نزم هه‌ستاون ناوه‌كه‌یان گۆڕیوه بۆ (كوردیش فه‌نی پێشمه‌رگه) و بۆ مه‌رامه بۆگه‌نه‌كانی خۆیان و بۆ به‌تاڵكردنه‌وه‌ی خۆیان له توڕه‌هاته‌كانیان به‌كاری ده‌هێنن\nروونكردنه‌وه ده‌رباره‌ی گرته ڤیدیۆی زامی پێشمه‌رگه! تكایه بیخوێننه‌وه و ئاگادار بن\nئێواره‌ی یه‌ك شه‌ممه بۆ ماوه‌ی یه‌ك كاتژمێر له تۆڕی كۆمه‌ڵایه‌تی یوتوب گرته ڤیدیۆیه‌ك دابه‌زی، كه باسی له ڕه‌نجكێشانی پێشمه‌رگه و كه‌مته‌رخه‌می مرۆڤی كۆمه‌ڵگه ده‌كرد به‌رانبه‌ر به پێشمه‌رگه، به‌ڵام دیاره ئه‌و ڤیدیۆیه هه‌ر كه‌سه و له‌لای خۆیه‌وه به شێوازێكی هه‌ڵه و ناشیاو پێناسه‌ی بۆ كردووه و وه‌ها خراوه‌ته پێش چاوی خه‌ڵكی، كه گوایه ئێمه سوكایه‌تیمان به پێشمه‌رگه كردووه. لێره‌وه پێتان راده‌گه‌یه‌نم، كه ئه‌و بۆچون و لێكدانه‌وه‌یه دووره له ڕاستییه‌وه و له هه‌مان كاتدا به چه‌ند خاڵێك ئامانجی دروست كردنی ئه‌و گرته ڤیدیۆیه‌تان بۆ روون ده‌كه‌مه‌وه. هیوادارم، هه‌ر وه‌ك و چۆن خێرا ڤیدیۆكه‌تان لای خۆتان دابه‌زاند، ئاوها ئه‌م نووسینه‌ش لای خۆتان دابه‌زێنن، بۆ ئه‌وه‌ی چۆن به هه‌ڵه ئامانجی گرته ڤیدیۆكه‌تان گه‌یاندووه به خه‌ڵكی، ئاوهاش له ڕاستی ئامانج و ناوه‌رۆكی گرته ڤیدیۆییه‌كه ئاگادارییان بكه‌نه‌وه. یه‌كێك له ئامانجه‌كانی ئه‌و ڤیدیۆیه، پیشاندانی جیاوازی ژنێك و ژنێكی تر ده‌خاته ڕوو، به‌وه‌دا كه ژنمان هه‌یه له پێناو پاراستنی نیشتماندا ده‌داته شاخه‌كان و چه‌ك هه‌ڵده‌گرێت بۆ ئازادی، له هه‌مان كاتیشدا ژنمان هه‌یه، كه به ته‌نها بیر له‌وه ده‌كاته‌وه ماسكه‌ره و ماكیاژ و سوراوه‌كه‌ی كاڵ نه‌بێته‌وه، ئیدی ژیان كاول ده‌بێت یان كاول نابێت، مرۆڤ ده‌كوژرێت یان ناكوژرێت، منداڵ سه‌رده‌بڕێت یان سه‌ر نابڕێت - ئه‌و به‌خه‌یاڵیدا نایه‌ت، چونكه ئه‌و جۆره ژنانه به ته‌نها خۆیان ده‌بینن و باكیان به‌وه نییه، كه ژنانێكی تر هه‌ن، جه‌نگاون و به‌رده‌وام ده‌جه‌نگێن له پێناوی ئه‌وه‌دا، كه ئه‌وان بتوانن به ئاسوده‌یی موكیاژ بكه‌ن و دان و ستان بكه‌ن.\nهه‌ڵبه‌ت ئه‌م زانیارییانه زیاتر له خواره‌وه روونده‌كه‌مه‌وه، چونكه ئه‌مشه‌و زۆر دڵم شكا به‌و هه‌موو ڕقه‌ی له‌به‌رده‌م ده‌رگاكه‌مدا خۆی مه‌ڵاس دابوو - چه‌واشه‌كاری كاری شه‌یتانه نه‌ك مرۆڤ! لێره‌وه په‌یامی گرته ڤیدیۆكه‌تان به خاڵ بۆ روون ده‌كه‌مه‌وه\n1 ئه‌م گرته ڤیدیۆیه وه‌ك توانجێك دروست كراوه بۆ ئه‌و كه‌سانه‌ی، كه نایانه‌وێت له ئه‌رك و ماندوو نه‌ناسی و قوربانییه زۆره‌كانی پێشمه‌رگه تێبگه‌ن\n2 ئامانجی هه‌ره سه‌ره‌كی گرته ڤیدیۆكه ڕێزگرتن بووه له ماندونه‌ناسی و گیان به‌خشی و دڵسۆزی پێشمه‌رگه، ئه‌مه زۆر گرنگه كه هه‌موو ئه‌وانه‌ی به هه‌ڵه تێگه‌یشتوون، به هۆشێكی تره‌وه سه‌یری گرته ڤیدیۆكه بكه‌نه‌وه و له شێوازی جوڵه‌ی ئه‌كته‌ره‌كان تێبگه‌ن، نه‌ك بێن و جنێو بارانمان بكه‌ن و به ئاره‌زووی خۆیان نامه‌ی پڕ وشه‌ی ناشرین بنووسن\n3 ئه‌م گرته ڤیدیۆیه، په‌یامی خۆی ده‌نێرێت بۆ ئه‌و كۆمه‌ڵگایه‌ی، كه به ته‌نها كه ئیشی به پێشمه‌رگه ده‌بێت، ئنجا باسی ده‌كات و گۆرانی خوالێخۆشبوو حه‌مه جه‌زا و مه‌رزییه فه‌رقی بۆ لێده‌دات، له كاتێكدا پێشمه‌رگه ده‌بوو قیبله‌ی نیشتمان بێت و له سه‌روو هه‌ر شتێكه‌وه وه‌ك توحفه‌یه‌كی پیرۆز سه‌یر بكرێت، نه‌ك یان له جه‌نگدا بمرێت یان له دوای جه‌نگ له برسدا و له نه‌بوونی و هه‌ژاریدا سه‌رگه‌ردانانه سه‌ربنێته‌وه و بمرێت\nكۆمه‌ڵگه باكی به ڕاستگۆیی پێشمه‌رگه نییه، ئه‌و هه‌تا گیرفانی خۆی پڕ بێت و سه‌ر سفره‌ی خۆی پڕ بێت، به‌لایه‌وه گرنگ نییه،كه پێشمه‌رگه له پاش خۆی چه‌ند ڕۆڵه‌ی شه‌هید به‌جێ ده‌هێڵێت\n4 ئه‌م گرته ڤیدیۆییه كاتێك دروست كرا، كه ئێمه هه‌ستمان كرد، پێشمه‌رگه هێنده له خۆ بورده‌یه، ته‌نانه‌ت له كاتی گه‌رمه‌ی جه‌نگیشدا، ئه‌گه‌ر په‌یامنێری هه‌ر ته‌له‌فیزیۆنێك بێت و داوه‌ی زانیاری لێبكات، ئه‌و دڵی په‌یامنێره‌كه ناشكێنێت، بگره دێت و زۆر به راستگۆیی خۆی چی بزانێت ده‌رباره‌ی ئه‌ركه‌كه‌ی خۆی، زۆر به دڵێكی فراوانه‌وه باسی ده‌كات و دڵی كۆمه‌ڵگه‌كه‌ی پێ ده‌داته‌وه.\n5 له ئێستادا ده‌بینین، كه له باشوری كوردستان كۆمه‌ڵێك ژنی نه‌به‌رد هاتوونه‌ته به‌ره‌كانی جه‌نگه‌وه، ره‌نگه هه‌یانبێت دایك بن، هه‌یان بێت ده‌زگیراندار و هه‌شیان بێت به‌رپرسیارییه‌تییه‌كی زۆری له‌سه‌ر شان بێت، به‌ڵام ئه‌و ژنه چونكه هێنده به دڵسۆزییه‌وه ده‌ستی داوه‌ته چه‌ك و ده‌یه‌وێت خاكه‌كه‌ی خۆی بپارێزێت، ته‌نانه‌ت نه‌ك هه‌ر داوه‌ی له دایكی كردووه، كه پێی له جه‌رگی بنێت، به‌ڵكو خۆیشی وه‌ك و دایك پێی له جه‌رگی و خۆی ناوه و له پێناوی ئازادكردنی ژیانی خه‌ڵك و پاراستنی ئاسایش و دابینكردنی دواڕۆژێكی به‌خته‌وه‌ردا ئاماده‌یی تێدایه شان به شانی پیاوه‌كان بڕواته چیا و بجه‌نگێت. بۆیه ئێمه ده‌ڵێین بژی پێشمه‌رگه و پاراستنی پێشمه‌رگه و ڕێزگرتنیان ئه‌ركی سه‌ر شانی هه‌موو تاكێكی كورده.\n6 ئامانجی ئه‌و گرته ڤیدیۆییه، پیشاندانه‌وه‌ی تاكه بێ ئه‌مه‌كه‌كانی كۆمه‌ڵگه بوو به‌رانبه‌ر به ژیان و جورئه‌تی پێشمه‌رگه، چونكه وه‌ك و له گرته ڤیدیۆییه‌كه‌دا دیاره، دوو ئه‌كته‌ره‌كه‌ی دوای پێشمه‌رگه‌كه، زۆر به جوانی ئه‌و رۆڵه ده‌بینن، كه ئێستا زۆربه‌ی زۆری كه‌سان و خێزانی پێشمه‌رگه‌ی بێزاركردووه. چونكە ئێستا ژیان له كوردستان بووه به‌وه‌ی كه هه‌ر یه‌كه و چوار پێنج ته‌له‌فۆن و ژماره‌ی جیاوازی هه‌بێت و به‌سه‌ر براده‌ره پێشمه‌رگه‌كانیدا پۆز لێبدات و له زوومی كامێراكانه خۆی ده‌ربخات! به‌داخه‌وه بۆ ئه‌و ئه‌قڵییه‌ته!\n7 ئامانجێكی تری گرته ڤیدیۆییه‌كه، جه‌خت كردنه‌وه و پیشاندانه‌وه‌ی كرداری ئه‌و كه‌سانه‌یه، كه كاتێك په‌خشێكی راسته‌وخۆ و كامێرایه‌كی زیندوو ده‌بینن، ئیدی وه‌ك نه‌دی و بدی له‌و ناوه كۆده‌بنه‌وه و به هیچ شێوازێك بوار ناده‌ن به‌و كه‌سه دڵشكاوه‌ی، كه له پشتی مایكرۆفۆنه‌كه‌وه وه‌ستاوه، قسه‌ی دڵی خۆی بكات و له رێگه‌ی هه‌ست و نیگای چاو و وشه‌كانییه‌وه به كۆمه‌ڵگه‌كه‌ی بڵێت، سه‌یریم بكه‌ن، من بریندارم، من پێشمه‌رگه‌م، لێمگه‌ڕێن ده‌رده دڵی خۆم بكه‌م، چونكه له پێناوی ئازادكردنی ئێوه‌دا له پێش مه‌رگه‌وه‌م\n8 ئامانجێكی تری ئه‌و ڤیدیۆیه، كه زۆر گرنگه، ئامانجی ده‌رخستنی ئه‌و په‌یامنێرانه‌ش بوو، كه ئامانجی په‌یامنێرییان به ته‌نها په‌یداكردنی پاره‌یه و هه‌ركات بۆیان بلوێت ئه‌وان یه‌كه‌م كه‌س ده‌بن، كه دواجار سه‌نگه‌ر چۆڵ ده‌كه‌ن! دیاره لێره‌دا كاك سه‌باستیان ئه‌فشین رۆڵێكی زۆر باشی بینی و هه‌ر كه زانی ئاژاوه‌كه ده‌ستی پێ كرد، خێرا یه‌كه‌م كه‌س سه‌نگه‌ری چۆڵ كرد..!\nچونكه كۆمه‌ڵگه‌ی كوردی ئێمه هه‌تا ئێستا نه‌گه‌یشتوەته ئه‌وه‌ی، كه رێز له هونه‌ر بگرێت و هه‌تا ئێستاش ره‌خنه‌گرێكی دروستكه‌رمان نییه، بۆیه بڕیارماندا، كه ڤیدیۆكه له‌لای خۆمان بسڕینه‌وه، ئه‌و كه‌سانه‌یش كه ڤیدیۆكه‌یان له‌لای خۆیانه‌وه كۆپی كردووه و بڵاویان كردۆته‌وه و به هه‌ڵه په‌یامه‌كه‌یان گه‌یاندوەته خه‌ڵك، تكایه داوایان لێ ده‌كه‌ین به زووترین كات له‌لای خۆیان ڤیدیۆكه بسڕنه‌وه و یاخود له په‌نا دابه‌زاندنی ڤیدیۆكه‌دا ئه‌م روونكردنه‌وه‌یه بنووسێت. چونكه مه‌به‌ستی ئێمه ته‌نها خزمه‌ت بووه به پێشمه‌رگه‌ی ئه‌زیز و هه‌وڵێك بووه بۆ ده‌رخستنی كه‌مته‌رخه‌می كۆمه‌ڵگه به‌رامبه‌ر به پێشمه‌رگه و مه‌رامۆشكردنی پێشمه‌رگه بووه له‌لایه‌ن هه‌موو چین و لایه‌نه‌كانه‌وه، له هه‌مان كاتدا ته‌علیقێك بووه بۆ ئه‌و كه‌سانه‌ی كه گاڵته‌یان به پێشمه‌رگه دێت و به‌لایانه‌وه گرنگ نییه ئه‌وان چه‌ند جار شه‌هید ده‌بنه‌وه و چه‌ند منداڵێكی بێ باوك و دایك له پاش خۆیان به جێ ده‌هێڵن و چ به‌شێكی گیان و جه‌سته‌یان له جه‌نگدا له ده‌ست ده‌ده‌ن.\nكۆمه‌ڵگه‌ی ئێمه پێویستی به هۆشیار كردنه‌وه هه‌یه، پێویستی به ڕاوه‌شاندن هه‌یه، چونكه ئه‌م ڤیدیۆیه ئه‌وه‌مان بۆ ده‌رده‌خات، كه ئێمه مرۆڤی ناته‌ندروست په‌روه‌رده ده‌كه‌ین، كه مافی ئه‌وه به خۆیان ده‌ده‌ن به خوێنی شه‌هیده‌كانمان ماكیاژ بكه‌ن.\nداوه له هه‌موو ئه‌و كه‌سانه ده‌كه‌ین، كه ڤیدیۆكه‌یان له‌لای خۆیان دابه‌زاندووه، به زووترین كات لایبه‌رن و بیسڕنه‌وه، چونكه دیاره هه‌موو به هه‌ڵه له په‌یامه‌كه‌ی تێگه‌یشتوون و ئه‌وه‌ش هیچ كات مه‌به‌ستی ئێمه نه‌بووه.\nتكا ده‌كه‌ین هه‌ركه‌سێك له‌لای خۆیه‌وه ڤیدیۆكه یان بسڕێته‌وه، یان ئه‌م لێكۆڵینه‌وه‌یه‌ش له‌لای خۆیه‌وه دابه‌زێنێت و لێی تێبگات.\nلێره‌وه رێز و خۆشه‌ویستی و وه‌فامان هه‌یه بۆ پێشمه‌رگه و بۆ خانه‌واده ئازیزه‌كانیان و خۆشمان رۆڵه‌ی شه‌هید و پێشمه‌رگه‌ی دێرینین. بژی پێشمەرگە\nبه‌شداربووانی گرته ڤیدیۆیی زامی پێشمه‌رگه و كۆمپانیای ئێمۆشیۆنێل فیلم


نووچە نێت | ڕاستگۆیی بێ لایەنی| عێراق له نیازى بایدن ده‌ترسێت\nعێراق له نیازى بایدن ده‌ترسێت\nكشانه‌وه‌ى هێزه‌كانى ئه‌مریكا\nسه‌رچاوه عێراقییه‌كان ئاشكرایان كردووه، ئه‌مڕۆ به‌رپرسانى باڵاى عێراق كۆده‌بنه‌وه بۆئه‌وه‌ى ئه‌و دۆسیانه ده‌ستنیشان كه‌ن كه له گفتوگۆى ستراتیژى له‌گه‌ڵ ئه‌مریكا له‌سه‌رى ده‌دوێن و جیا له‌مه‌یش نیگه‌رانى عێراق له به‌رانبه‌ر نیازى جۆ بایدن ئاشكرا ده‌كه‌ن.\nچه‌ند سه‌رچاوه‌یه‌كى به‌رپرس له عێراق ئاشكرایان كردووه، بڕیاره ئه‌مڕۆ یه‌كشه‌ممه چوارى نیسان به‌رپرسانى عێراق كۆببنه‌وه، بۆئه‌وه‌ى ئه‌و دۆسیانه ده‌ستنیشان بكه‌ن كه له گفتوگۆیان له‌گه‌ڵ ئه‌مریكا تاوتوێى ده‌كه‌ن.\nسه‌رچاوه‌یه‌كى به‌رپرس له وه‌زاره‌تى ناوخۆى عێراق بۆ رۆژنامه‌ى "عه‌ره‌بى جه‌دید" باسى له‌وه كردووه، عێراق داواى كشانه‌وه‌ى هێزه‌كانى ئه‌مریكا و كۆتاییهێنان به رۆلى هاوپه‌یمانى نێوده‌وڵه‌تى ناكات وه‌ك ئه‌وه‌ى هه‌ندێك لایه‌ن خوازیارن، به‌ڵكو به پێچه‌وانه‌وه حكومه‌تى عێراق ترسى له‌وه هه‌یه سه‌لیقه‌ى حكومه‌تى بایدن زۆر په‌یوه‌ست نییه به بابه‌تى پاڵپشتى سه‌ربازى بۆ حكومه‌تى عێراق، له‌وانه‌یه پاڵپشتییه‌كانى كه‌م بكاته‌وه".\nبه دروستى واده‌ى گفتوگۆى ستراتیژى دیار نه‌كراوه، به‌ڵام به‌رپرسانى عێراق و ئه‌مریكا پێشتر دووپاتیان له‌سه‌ر ئه‌وه كردووه‌ته‌وه، له‌م مانگه‌دا "نیسان" به‌ڕێوه‌ده‌چێت. به‌گوێره‌ى ئه‌و زانیارییانه‌ى ئه‌مڕۆ له ماڵپه‌ڕى رۆژنامه‌ى عه‌ره‌بى جه‌دید بڵاوكراوه‌ته‌وه، كۆبوونه‌وه‌كه له رێى ڤیدیۆ كۆنفرانسه‌وه ده‌بێت و سێ كاتژمێر ده‌خایه‌نێ و وه‌زیرى ده‌ره‌وه و ناوخۆ و به‌رگرى عێراق له‌گه‌ڵ چه‌ند به‌رپرسێكى تر به‌شدارى تێدا ده‌كه‌ن.\nوزە و هەلی کار، ئاستەنگەکانی بەردەم پلانی جۆو بایدن\nئیسرائیل له هه‌ڵوێسته‌كانى بایدن نیگه‌رانه


لیژنه‌ى دارایی نوێنه‌رایه‌تى:قه‌باره‌ى كورتهێنان له‌بوودجه به71 ترلیۆن دینار نامێنێت » پێگەی تۆڕی میدیای عێراقی\nلیژنه‌ى دارایی نوێنه‌رایه‌تى:قه‌باره‌ى كورتهێنان له‌بوودجه به71 ترلیۆن دینار نامێنێت\nلیژنه‌ى دارایی نوێنه‌رایه‌تى،ئه‌مڕۆ شه‌ممه،دووپاتیكرده‌وه،قه‌باره‌ى كورتهێنان له‌بوودجه به71 ترلیۆن دینار نامێنێت،ئاماژه‌یشیدا به‌جددى كارده‌كات بۆ ئه‌نجامدانى گۆڕانكارى له‌بوودجه‌دا بۆ ئه‌وه‌ى گونجاو بێت له‌گه‌ڵ دۆخى ئێستاى وڵات.\nئه‌حمه‌د سه‌فار بڕیارده‌رى لیژنه‌ى دارایی بۆ ئاژانسى هه‌واڵى عێراقى(اه‌ع)ڕایگه‌یاند"خه‌رجى گشتى به‌شێوه‌یه‌كى به‌رچاو له‌بوودجه‌دا كه‌مده‌بێته‌وه"،ئه‌وه‌یشى خسته‌ڕوو"لیژنه‌ى دارایی خاڵ وبڕگه‌ى ڕاشكاوانه‌ى له‌بوودجه‌دا دیاریكردووه ڕێگا به‌حكومه‌ت ده‌دات داهاته‌كان فراوانتر بكات".\nسه‌فار وتیشى"قه‌باره‌ى كورتهێنان له‌بوودجه‌دا كه‌مده‌كرێته‌وه وبه71 ترلیۆن دینار نامێنێت،وگۆڕانكارییه‌كانیش ته‌نانه‌ت نرخى نه‌وتیش ده‌گرێته‌وه كه‌له‌بوودجه‌دا هه‌ژماركراوه"،ڕوونیشیكرده‌وه"لیژنه‌كه به‌جددى كارده‌كات بۆ ئه‌نجامدانى گۆڕانكارى له‌بوودجه‌دا بۆ ئه‌وه‌ى گونجاو بێت له‌گه‌ڵ دۆخى ئێستاى وڵات،وله‌پێناو به‌جێگه‌یاندنى باشترین به‌كارهێنان یاخود سوودوه‌رگرتن له‌داهاتى گشتى".\nوتیشى"ژماره‌یه‌ك خاڵى ناكۆك هه‌ن وهه‌ندێك خاڵى تر هه‌ن پێویستییان به‌دووباره میوانداریكردن هه‌ن چونكه لیژنه‌كه پێویستى به‌زانینى ده‌روازه‌ى خه‌رجییه‌كانه وپێویستیشى به‌زانیارى زیاتره بۆ ئه‌وه‌ى لیژنه‌كه بتوانێت به‌وردى پاره‌ى ئه‌و ده‌روازانه دیاریبكات"،ئاماژه‌یشیدا"لیژنه‌كه پێویستى به‌زیاتر له‌ده ڕۆژه یان دوو هه‌فته بۆ گه‌یشتن به‌شیكردنه‌وه‌یه‌كى كۆتایی له‌باره‌ى بوودجه‌دا".\nسه‌فار ڕوونیكرده‌وه"له‌باره‌ى به‌شه بوودجه‌ى هه‌رێم ڕۆژى شه‌ممه دیاریكراوه بۆ میوانداریكردنى شاندى هه‌رێم له‌لیژنه‌ى دارایی بۆ گه‌یشتن به‌ده‌قه ڕێككه‌وتنێك،چونكه ئه‌و ده‌قه‌ى ئێستا گۆڕانكارى زۆرى له‌سه‌ر ده‌كرێت وچه‌ندین خاڵى ناكۆكى هه‌یه له‌باره‌ى دابه‌شكردنى خه‌رجى پارێزگاكان"،ئه‌وه‌یشى وت"نه‌بوونى دادپه‌روه‌رى له‌دابه‌شكردن یان یه‌كسانى به‌رامبه‌ر پارێزگا وێرانبوو وزیانبه‌ركه‌وتووه‌كان كه‌به‌ده‌ستى نه‌بوونى وزیادبوونى ڕیژه‌ى هه‌ژارى ده‌ناڵێنن ئه‌م هه‌موو خاڵانه له‌هه‌فته‌ى داهاتوو یه‌كلاده‌كرێنه‌وه".


حكومه‌ت مه‌رجێك بۆ پێدانى پاره به به‌ڵێنده‌ران داده‌نێت\nهەواڵ / ئابوری :: 05/11/2018 :: 252 جار بینراوە\nتاگ :: ئابوری پرۆژە دراو و بانک\nوەرگرتنی پارەی بەڵێندەران لە بانکەکانی سلێمانی دەستیپێکردووە و بەپێی مەرجەکانی وەزارەتی داراییش ئەو کەسانەی لەو پارەیە سودمەند دەبن، پێویسته لەکاتی قەیرانی داراییەوە مامەڵەی بە ژمارەی ئەو پارەیە نه‌كردبێت، بەمەش کەمترین بەڵێندەر سودمەند دەبن.\nمیران کامل، وتەبێژی لقی سلێمانی یەکێتی بەڵێندەرانی کوردستان بە دواڕۆژی راگەیاند: دوای ئەوەی ١٠٠ ملیون دۆلار بۆ بەڵێندەرانی کوردستان ته‌رخانكرا و لەو برەش ٤٣ ملیۆن دۆلار بۆ بەڵێندەرانی سلیمانی و هەڵەبجە و گەرمیان و راپەڕین دانرا، ئەو پارەیه‌ى به‌و به‌ڵێنده‌رانه‌ش ده‌درێت، پێویسته لەکاتی قەیرانی داراییەوە مامەڵەیان بە (چه‌كی پارەکه‌وه) نەکردبێت".\nڕاشیگەیاند: ئێمە هەموو هەوڵێکمان بۆ ئەوە بوو، کە بەڵێندەرانی ماندوو شه‌کەت بەدەست قەیرانی دارایی، لەم بڕیارە سوود وەربگرن، بەڵێندەران بۆ تەواوکردنی پرۆژەکانیان چەکەکانیان بە کەمتر لە نیوەی نرخی خۆی فرۆشت، بۆیه داوامان کردوه ئەو بەڵێندەرانە قەرەبوو بکرێنەوە کە بنچینەی بریارەکەش هەر بۆ ئەو مەبەستەیە.\nئاماژەی بەوەشدا، بەشێکی زۆر لە بەڵێندەران لە پێشتردا چەکی بانکی خۆیان فرۆشتووە، بەو ھۆیەوە لەئێستادا ژمارەی ئەو بەڵێندەرانە کەمن کە لەو پارەیەى بۆ به‌ڵێنده‌ران ته‌رخانكراوه سودمه‌ند ده‌بن، ئه‌وه‌ش به‌هۆكارى ئەوەی پێشتر مامەڵەیان بەو چەکانەوە کردووە.\nمیران کامل دەڵێت: "ھەر بەڵێندەرێک کە بەچەک پارەی وەرگرتووە لە مانگی ٨ى ٢٠١٤ تا ٢٠١٨/٧/٣١ چەکی بێ ڕەسیدی پێدراوە، ئەمە دەبێتە بنەڕەتی پارەکەی، واتا لە بانکدا بۆ پێدانی پارە بە بەڵێندەر سەیری مێژووی ٢٠١٨ دەکات، کە چەند پارە لەسەر ژمارەکەیەتی، بەوپێیە پارە دەدات بە بەڵێندەر".\nڕاشیگەیاند: "زۆرینەی بەڵێندەر چەکیان فرۆشتووە یان دراوەتەوە بە قەرز، بۆ نموونە بەڵێندەرێک قەرزاری کارگەی چیمەنتۆ بووە، چەکەکەی داوە بە کارگەکە، بۆیە ئێمە داوامانکردووە چەک لەدەستی یەک و دوو و سێ ھەژماری بۆ بکرێت، تا سودمەندبن لەو پارەیە".


ئەمریکا سزا دەسەپێنێتە سەر گەندەڵکاران لە عێراق\nوەزیری دەرەوەی ئەمریکا ڕایدەگەیەنێت وڵاتەکەی ئامادەیە بۆ سەپاندنی سزا بەسەر ئەو کاربەدەستە عێراقیانەی لە گەندەڵیەوە تێوەگلاون و هەروەها ئەوانەش کە بەرپرسیارێتی کوژرانی خۆپیشاندەرانی عێراقییان دەکەوێتە ئەستۆ.\nمایک پەمپەیۆ دەڵێت "لە چەند هەفتەی ڕابردووەوە ئەمریکا زۆر زۆر بە وردی چاودێریی خۆپیشاندانەکانی عێراقی کردووە. ئێمە پشتیوانی لە گەلی عێراق دەکەین کە هەوڵ بۆ وڵاتێکی گەشەکردوو دەدات، وڵاتێک گەندەڵی و هەروەهاش کاریگەرییە خراپەکانی ئێرانی تیادا نەبێت. ئێمە ئەوەمان بە ئاشکرایی ڕاگەیاندوە، دەبێت ڕێبەرانی عێراق مافەکانی مرۆڤ بپارێزن لە کاتێکدا عێراقییەکان دەنگی خۆیان بڵند کردۆتەوە بۆ دڵنیابوون لە دیموکراسییەکی گەشەکردوو."\nزیاتر لە 300 کەس کوژراون و بە هەزارانیش بریندارن (لە خۆپیشاندەران و لە هێزە ئاسایشیەکانیش) لەوەتای سەرەتای مانگی دەی ڕابردووەوە کە جارێکی تر شەپۆلی ناڕەزایی شار و شارۆچکەکانی ناوەڕاست و باشوری عێراقی گرتەوە.\nئەم شەپۆلی ناڕەزاییەی ئێستا، بە گەورەترین خۆپیشاندانی عێراق دادەنرێت، پاش ڕوخاندنی ڕژێمە دیکتاتۆرییەکەی سەدام حوسەین.\nوەزیری دەرەوەی ئەمریکا لە لێدوانەکەی ڕۆژی دووشەممەیدا بۆ پەیامنێران باسی لەوەش کردووە کە وابەستەبوونی ئەمریکا بەرامبەر عێراق بەردەوامە و دەشڵێت "ئێمە دەستەوستان نابین لە کاتێکدا کاربەدەستە گەندەڵەکان خەڵکی عێراق دووچاری مەینەتی دەکەن. ئەمڕۆ پشتڕاستی دەکەمەوە، ئەمریکا دەسەڵاتی یاسایی خۆی بەکاردەهێنێت بۆ سەپاندنی سزا بەسەر گەندەڵکارانی سامانی عێراقییەکان دەدزن و هەروەهاش بەسەر ئەوانەی خۆپیشاندەران دەکوژن و بریندار دەکەن."\nمایک پەمپەیۆ ئاماژەش بەوە دەکات کە ئەو سزایانە هیچ جیاوازییەک ناکات لەسەر بنچینەی ئاینی و نەژادی و دەڵێت هاوشێوەی ئەو خەڵکەی ڕژاونەتە سەر شەقامەکانی عێراق، کە دژی ئەوانەن خراپەکارییان کردووە بەرامبەر گەلی عێراق، جا هەر کەسێک بێت.\nعێراقییەکان داوای هەڵوەشاندنەوەی حکومەتی عێراق دەکەن و دەستەبژێری سیاسی عیراق بە خۆ دەوڵەمەند کردن و خزمەتکردنی بەرژەوەندییە بیانییەکان و بەتایبەتیش کۆماری ئیسلامی ئێران گوناهبار دەکەن.


نەوید زەردی، گۆرانیبێژی گەنجی کورد وازی هێنانی خۆی لە گۆرانی و کاری هونەری هێنا و لە پەیامێکدا باسی لە چەند هۆکارێک کردووە بۆ کارەکەى.\nنەید زەردی لە پەیامەکەیدا دەڵێت، “پارە، ناوبانگ، دەسەڵات و بەڕێوبەرایەتی هیچ کات دڵخۆشی نەکردم و زیاد لە چوار ساڵیشە من یەک شەو بە ئارامی نەخەوتوم”\nئاماژەى بەوەشکردووە، “ئەوە پشودانێکە کە دەمەوێ بە مێشک و بە ژیانی خۆمی بدەم بۆ ئەوەی کە بیر لە خۆم بکەمەوە و بزانم تا ئێستا چۆن هاتووم، چیم کردوە، تا بتوانم ڕاستگۆیانە لەگەڵ خۆمدا ژیانم بە جێیەکی باش بگەیێنم.”\nتەواوی پەیامەکەى نەوید زەردی؛\nهەموو ئەو ساڵانەی ژیانم. خۆم زۆر هیلاک و ماندوو کرد. هیچکات کاتم بۆ خۆم و بۆ بنەماڵەکەم نەبوو. تەنانەت نەمتوانی پەیوەندییەکی خۆشەویستی سەرکەوتووش دروست بکەم و بیر لە ژیانی داهاتووی خۆم بکەمەوە.\nپارە، ناوبانگ، دەسەڵات و بەڕێوبەرایەتی هیچ کات دڵخۆشی نەکردم و زیاد لە چوار ساڵیشە من یەک شەو بە ئارامی نەخەوتوم، لەبەر ئەوەی ئەوەندەم دڵەڕاوکێ و مەشغولییەت بۆ خۆم دروست کردووە، کە چێژ لە هیچ شتێک و تەنانەت هیچ شۆێنێکیش نابینم.\nئاواتەخواز بووم خزمەت بە وڵات و خەڵکی خۆم بکەم و بەپێی تواناکانم کورد بە جیهان بناسێنم. تا حەدێکیش توانیم ئەوە بە ئەنجام بگەیەنم.ئەو ۸٠ ملیۆن بینەرەی یوتوب بۆ سەرجەم گۆرانییەکانم پاڵپشتن بۆ ئەم قسانەم.\nلە کارەکانمدا تا ئێستا هاوکاریی چەندین هونەرمەندی تریش بووم، تەنانەت یەک بە یەکی تەجروبەکانی خۆم لە ناخەوە لەگەڵ ئەواندا بەش کردووە، چونکە ئامانجم سەرکەوتنیان بووە. من توانیم ئەو کارە بکەم، چونکە لە هونەر و شەونخونی و تواناکانی خۆم کەڵکم وەرگرت بۆ یارمەتیدانی زۆر کەسی تر. پێم خۆش بوو زۆرترین کەس سوودم لێ ببینن. بەڵام لە کۆتاییدا نەک تەنها بێوەفایی، بەڵکو خراپەشم بەرامبەر کراوە. وردە وردە کە هەست بە پێنەزانینی خەڵکی دەکەیت و دەبینیت ناحەقیت بەرامبەر دەکەن، ئیتر دەتەوێت دور بیت لێیان و لە تەنیایی خۆتدا دڵتەنگ بیت بۆ ئەوەی جارێکی تر خۆت بدۆزیتەوە.\nزۆربەمان زۆر شت دەکەین بە قوربانی و بیر و بڕواکانمان لە پێناوی کوردبون و نیشتمانەکەماندا بەخت دەکەین، بەڵام کەسێک نییە درک بەو قوربانیانە بکات، کە دەدرێت. منیش یەکێک بووم و هەتا ئێستاش ئەو کەسەم کە ئاواتەخوازم خزمەت بکەم. بەڵام سەرەڕای ئەوەش دێن و بە شێوازێکی ناڕەوایانە حوکمت لەسەر دەدەن، بوختانت بۆ دەکەن و لەگەڵ کەسانی تر لە یەک ئاست داتدەنێن و هەڵتدەسەنگێنن. بەدەر لەمەش ڕۆژانە بۆ نەمانت کەسی دور و نیزیک لەخۆت درۆ دەکەن و بۆ ناشرین کردنت تەنانەت چرکەیەکیش ڕاناوەستن. لەو کاتانەدا نە بوون و نە هیچ شتێک چ چێژێک نابەخشن بە مرۆڤ.\nلە پێناو وڵات و کورد و کوردستان بۆ وڵاتی داگیرکەران سەر دانەنەوێنیت، زۆریەک لە دەرگاکان لەسەر خۆت دابخەی، بەڵام ئەو دەرگایانەی تۆ بۆ کەسی تری دەکەیتەوە لە وڵاتی خۆت لەسەر خۆت داخراو بێت، دەیان و هەزاران خەڵکی بیانیش زۆر بە ئاسانی لەسەر خاکی تۆ هەزاران شت بکەن.\nلە ماوەی ئەو چەند ساڵەدا هەزاران قسە کراوە، کە گوایە من زەویم وەرگرتبێ یان پڕۆژەیەکم لە لایەن کەسانێکەوە پێ بەخشرابێ، بەڵام تا ئێستاش خاوەن هیچ زەوییەک و پڕۆژەیەکی تجاری نیم. بەڵام ئەگەر وەک هەر هاوڵاتییەکی ئاسایی منیش بیرۆکەیەک یان پرۆژەیەک لە مێشکمدا هەبێت، مافی خۆمە بۆ خزمەتی نیشتمان و خەڵکی کوردستان پێشکەشی حکومەتی بکەم، کە بتوانێت هەلی کار بۆ دەیان گەنجی کوردستان بڕەخسێنێت، تا هەم من وەک هونەرمەند بتوانم پەرەی زیاتر بدەم بە کارەکانم و زیاتر هاوکاری گەنجان بکەم وەک هەمیشە پشت و پەنایان بم.\nوە هەم حکومەت و خەڵکی وڵاتەکەم زۆرترین سودی لێ ببینن. بە دەیان کۆمپانیای بیانی هاتونەتە کوردستان و بەرهەمی کوردستانیان بردووە بەبێ ئەوەی سودێکیان بۆ خەڵک هەبێت. تا کەی بۆ بێگانە بە ڕەوای ببینین و بۆ خۆمان بە ناڕەوا؟\nمن نە منەت دەکەم بۆ ئەو کارانەی کردوومە، نە چاوەرێی هیچ شتێکم لە هیچ کەس. تەنانەت ئەو دەستکەوتە ماددی و مەعنەویانەی کە لە دەرەوەی وڵاتیش دەستم کەوتووە، هەموویم لەگەڵ خۆمدا بۆ کوردستان هێناوەتەوە، چونکە هەمووی بەرهەمی ڕەنجی شان و شەونخونی خۆم بووە.\nتەنها هەست بە ماندویەتی دەکەم و دەمەوێ خۆم و مێشکم ئارام کەمەوە تا بزانم چیم بەسەر دێت و ژیان بەرەو کوێم دەبات… بێزارم لەو فەوزا و قەرەباڵغی و نمایەشەی ڕۆژانە، کە پڕ لە درۆ و دوو ڕوییە. ڕۆژانە کەسانێکی زۆر دەبینی، کە ئەو شتەی کە بەرامبەر بە تۆ نیشانی دەدەن لەگەڵ ئەو شتەی کە لە ڕاستی دا هەن جیاوازیان زۆرە.\nمن ناڵێم بۆ پێشکەوتن و گەورەبوونی خۆم کارم نەکردووە، بەڵام لە هەمان کاتیش دا هیچ کات مەبەستم تێکدانی هیچ شتێک نەبووە و تەنها حەزم لێبووە کە شتێک زیاد بکەم و چالاکییەک و بەرنامەیەک دابنێم، کە بکرێ زۆر کەسی تر کەڵکی لێ وەربگرێ. وەک چۆن لە سەرەتای کۆنسێرتەکاندا بەرنامەیەکمان دانا لە چۆنێتی شێوازی بلیت فرۆشتن و ڕازاندنەوەی ستەیج و بگرە هێنانی خەڵک بۆ هۆڵی ستەیجەکان، تا شێوازی دەرکەوتنی گۆرانیبێژێک و ئەوەی کە هونەرمەندێکی پڕۆفەشیناڵ چۆن خۆی پێشکەش بکات و بە چ شێوازێک کارەکانی بەرەو پێش بەرێت. بەڵام ئەم ماوەیە وا هەست دەکەم کە پێویستیم بە پشوودانێکە، کە بە مێشک و بە ژیانی خۆمی بدەم تا بتوانم ئەو ئامانجانەی کە هەمە وەکو خۆیان بەڕێوەیان بەرم.\nئەوە پشودانێکە، کە دەمەوێ بە مێشک و بە ژیانی خۆمی بدەم بۆ ئەوەی کە بیر لە خۆم بکەمەوە و بزانم تا ئێستا چۆن هاتووم، چیم کردوە، تا بتوانم ڕاستگۆیانە لەگەڵ خۆمدا ژیانم بە جێیەکی باش بگەیێنم. وا هەست دەکەم ئەو ماوەیە حاڵم زۆر باش نییە، بەڵام دڵنیام کە بە زووترین کات ئەگەر باش بم دێمەوە بۆ لاتان و جیاوازتر و بەهێزتر لە هەمیشە کار دەکەم بۆ ئەوەی کە بتوانم دڵخۆشی خۆم لەگەڵ ئێوە بەش بکەم.\nلە ماوەی ئەو چەند ساڵەی ڕابردودا زۆر هێرشی ناڕەوایان کردە سەرم. لەهەر هەنگاوێکم بە نەوعێک. کە شایەنی ئەوە نەبووم ئەو زەخت و فشارە لەسەر مێشکم بێ و لە لایەنی رووحیمەوە\nماندوم بکەن. کاتێک کە خەڵکی فشار دەخەنە سەرت ئەوە لە یاد دەکەن، کەتۆ مرۆڤیت. بەدەر لەوە هونەرمەندیت و هەستت هەیە. هەستێکی ناسک. هەرچەندیش بەهێز بیت و وانیشانی بدەیت کە کارت تێ ناکات، بەڵام لە شوێنێکدا ڕادەوەستیت و دەڵێیت بۆ؟ دەیان بەرهەم کە ڕۆژانە بیرەوەری پێ دروستدەکرێت و لە منداڵەوە تا گەورە دڵخۆشدەکات، بەڵام خۆت ناڕەحەت. بەرهەمانێک کە تۆ بە هەزار زەحمەت و چیرۆکی ناڕەحەتی و تەنیاییەوە دروستی دەکەیت و دەیکەیت بە دیاری.\nدوای ئەو چەند بەرهەمەی کۆتایی، کە بڵاوم کردەوە و کە خۆتان دەبینن، کە خەڵک چەندەیان بە دڵبوو، دەستم بۆ کار کردن ناچێ و هەرچی دەمەوێت شتێک درووست بکەم وەک جاران دڵخۆشم ناکات.\nمن سوپاستان دەکەم بۆ هەموو ئەو ساڵانەی که لە پشتی من بوون و بە گیان و به دڵ لەگەڵم بوون. ڕۆژێک بە شێوازێکی نوێ ئەگەر تەمەن و ژیان ڕێم پێ بدات و بگەمە ئارامی، ئەوا دێمەوە و جارێکی تر خزمەتتان دەکەم.\nئەم نووسینەم بۆ ئەوەیە، کە هەوادارانم دوای پێنج ساڵ دەرنەکەوتنم لەهیچ دیمانەیەک و تەلەفیزیۆنێک، بزانن کە لە ژیانی مندا چی گوزەراوە. ئەمەوێت ئەوە بزانن کە هونەرمەند ژیانی زۆر قوڵترە لە تەنها تۆمارکردنی گۆرانی و پێشکەش کردنی بەرهەمی نوێ. تەنها داوای من ئەوەیە، کە چۆن هونەرمەندانی کۆنتان کرد بە قوڵنگ بۆ لێدانی هونەرمەندانی جیلی ئێستا، ئەوە ئێمە نەکەن بە هەمان وەسیلە بۆ لێدانی هونەرمەدانێک کە بڕیار وایە لە داهاتودا دروست ببن. تکایە ڕێگایان پێ بدەن با دەر بکەون و سەریان لێ مەشێوێنن. دژایەتیان مەکەن. چونکە هونەر لە هەر شێوازێک بێت و هونەرمەند بە هەر ستایڵێک بێتە پێشەوە، دوژمنی ئێوە نین و هەقی ئێوەش لای ئەوان نییە. ئەوان تەنها خواردنی ڕۆحی ئێوە دابین دەکەن.\nهیوادارم لێم تێبگەن. ئاگاداری خۆتان بن و ئەو گۆرانیانەی، کە تا ئێستا پێشکەشم کردوون بە دڵ دیاری منە بۆ ئێوە و دانە بە دانەی هی خۆتانە. هیوادارم هەموو کات پێی دڵخۆش بن.\n23:42 دوو شه‌ممه 03 شوبات 2020


حه‌وت ره‌فتار به یه‌كجاری له خۆشه‌ویسته‌كه‌ت دورت ده‌خاته‌وه\nهه‌ندێك كات به هۆكارێكی دیاریكراو په‌یوه‌ندیی نێوان دوو هاوسه‌ر یان دوو خۆشه‌ویست كۆتایی دێت و هه‌ریه‌كه‌و به‌لایه‌كدا ده‌ڕوات، كه رۆیشتن هه‌ر یه‌كێكیشیان خۆشی له ته‌نیاییدا ده‌بیننه‌وه یان له‌گه‌ڵ كه‌سێكی دیكه‌دا خۆشتر ده‌ژین، هۆكاره‌كه‌ش هه‌ڵه‌ی یه‌كێك له‌و دوو لایه‌نه بووه كه ده‌یتوانی ئه‌و هه‌ڵه‌یه‌ش نه‌كات.\nئه‌ده‌بیاتی شیكردنه‌وه‌ی ده‌روونناسی پڕه له نمونه‌ی ئه‌و هه‌ڵانه‌ی كه هاوبه‌شه‌كان به‌رامبه‌ر یه‌كتر ده‌یكه‌ن و دواجار په‌یوه‌ندییه‌كه‌یان به دابڕان كۆتایی دێت، له دیارترینیشان ئه‌م حه‌وت ره‌فتاره‌ن كه به یه‌كجاری په‌یوه‌ندیه‌كه خامۆش ده‌كاته‌وه:\n1- خۆ دوورخستنه‌وه له كه‌سی به‌رامبه‌ر: بێ به‌شكردنی كه‌سی به‌رامبه‌ر له سۆز و سۆزداری زۆر هه‌ستیاره.\n2- شاردنه‌وه‌ی پاره و موچه: به‌پێی توێژینه‌وه‌یه‌كی نوێ له هه‌ر 5 ئه‌مریكییه‌ك دوانیان له‌گه‌ڵ ژنه‌كانیان درۆیان كردوه و به راستی پییان نه‌وتون باری داراییان چۆنه.\n3- په‌یوه‌ندییه‌كی وه‌همی: ئه‌گه‌ر په‌یوه‌ندییه‌كه‌ت له‌گه‌ڵ هاوسه‌ر راست نه‌بێت و به وه‌همی ته‌ماشای بكه‌یت، دواجار هه‌ستی خۆشیه‌ویستی بۆ رۆتینێكی بێزاركه‌ر ده‌گۆڕێت و به كاره‌سات كۆتایی دێت.\n4- داخستنی ده‌رگا به‌رووی ئه‌زمونی نوێدا: ئه‌و ژن و مێرده‌ی پێكه‌وه شته نوێیه‌كان تاقی ده‌كه‌نه‌وه، خۆشگوزه‌رانترن.\n5- مامه‌ڵه و ره‌فتاری بێ ده‌نگ: بۆ نمونه لایه‌نێك فشار له لایه‌نه‌كه‌ی دیكه ده‌كات و ئه‌وه‌ی فشاره‌كه‌ی له‌سه‌ر وه‌ڵامه‌كه‌ی بێده‌نگییه و هیچ ناڵێت، ئه‌مه ژیانه‌كه ناخۆشتر ده‌كات، باشتره زمانی گفتوگۆ هه‌بێت نه‌ك له هه‌موو بارێكدا بێده‌نگی هه‌ڵبژێریت.\n6- مامه‌ڵه‌كردن به قێز و رقه‌وه: ئه‌مانه زۆرترین ئه‌و كه‌سانه‌ن كه زیاتر تووشی لێكترازان و جیابوونه‌وه ده‌بنه‌وه.\n7- باسكردنی بابه‌ته قورسه‌كان به كورته‌نامه: بۆ ژن نامه‌ناردن باشتره و دڵیان پێی خۆشتره، به‌ڵام بۆ پیاو ئه‌گه‌ر به كورته‌نامه قسه‌یان له‌گه‌ڵدا بكرێت وا ده‌زانن له په‌یوه‌ندییه‌كان كشاوه‌ته‌وه.\nئه‌م بابه‌ته 2584 جار خوێنراوه‌ته‌وه


ئاگر بەربویو هژمارەکا دوکانانێن بازارێ دهۆكێ\nسەرەتا › ئه‌ڤرۆ نيوز › ئاگر بەربویو هژمارەکا دوکانانێن بازارێ دهۆكێ\n2019/08/09 | 19:30\n(هەواڵ كوردستان)- ئه‌ڤرۆ نيوز، نه‌وزاد هلورى: ئێڤاريا دره‌نگا ئه‌ڤرۆئاگربەربوو هژمارەکا دوکان و بازارێن تاخێ زوزان ل دهوکێ و د ئەنجامدا زیانێن زورێن مادی بەر وان بازاران کەفت.\nیوسف بەختیار، ئێک ژ شاهد حالێن روودانا ئاگری ل دهۆکێ بو ئەڤرۆ نیوز گوت: (دەمەکێ کێم بەری نوکە ئاگربەربویە هژمارەکا دوکان و بازارێن تاخێ زوزان ل سەنتەرێ باژێرێ دهوکێ و زیانێن زۆرێن مادی بەر دوکاندار و خودانێن بازاری کەفتیە).\nزێدەتر گوت: (هەتا نوکە ئەگەرا روودانێ نەهاتیە زانین، بەلێ تیمێن بەرەڤانیا باژێری و ئاگرڤه‌مراندن و خودان دوکان و بازار و وەلاتی ژی مژوولێ کونترولکرنا ئاگری نە، بەلێ جهێ داخێ یە زور زیان گەهشتنە وان دوکانان).\nناڤبری دیارکر ژی کو چ زیانێن گیانی نینن، بەلکو تنێ زیانێن مادی يێن هه‌ين.\nبێئاوی پارێزگای دهۆك دەگرێتەوە\nتۆمەتبارەكەی چەمچەماڵ لەلایەن ئاسایشی سلێمانییەوە دەستگیر كرا\nوێــنــە.. نــمــایــشــی جــلــوبــەرگــی دروســتــكــراو لــە قـــاوە\nبەڤیدیۆ.. لە چەمچەماڵ گەنجێک کوژرا\nبەڤیدیۆ.. حكوومەتی توركیا ھاوسەرۆكی شارەوانییەكانی دیاربەكر و مێردین و وانی لەكار دوورخستەوە


با ناسناوە ھەڵەکەی (پاشای گەورە) بسڕینەوە…، ن: ھوشیار ئەحمەدی – PMNews\nبا ناسناوە ھەڵەکەی (پاشای گەورە) بسڕینەوە…، ن: ھوشیار ئەحمەدی\n(میر محەمەد) ی رۆاندز کە میری ھەرە ناوداری میرنشینی سۆران بوو، کوڕی میر مستەفا دەبێ کە ئەویش ھەر میری میرنشینی سۆران بوو و ساڵی ١٨١٣ دەسەڵاتی میرایەتی ئەداتە کوڕەکەی واتە میرمحمد.\nمیرمحمد لە بواری رێبەریی و بەڕێوەبەریی دا کەسێکی شارەزا و بەتوانا دەبێ و سوپا بەشێوەی رێکوپێک رێکدەخا و کاروباری ئیداریی نەزم پێ ئەدا و وردە وردە ھەوڵ ئەدا شێوازی نوێی ئەو سەردەمەی حوکمڕانی بە سەر میرنشینەکەیدا زاڵ بکات و ھاووڵاتیانی ناوچەی ژێردەسەڵاتی بۆ ئەرکەکانی ھاووڵاتی بوون و وڵاتداری رابێنێ.\nمیرمحمد بەو ناوچانەی پێشووی ژێردەسەڵاتی بابی رازی نەبوو، ئەو لەو بڕوایەدا بووە کە دەبێ ئەو ناوچانەی کوردیان لێ دەژێ، لە لایەن دەسەڵاتێکی کوردییەوە بەڕێوە ببرێن و لە دەسەڵاتی سەفەوی و عوسمانی رزگار بکرێن. بۆیە ھەوڵی بەرفراوان کردنی بازنەی دەسەڵاتداریی خۆ ئەدا. بۆ ئەو مەبەستەش یەکم کاری ئەوە بوو چەکدارەکانی میرنشینەکەی لە چوارچێوەی سوپایەکی رێکو پێک دا سازمان بدات. خەڵکی زۆری بۆ سەربازی لە سوپاکەیدا پێ شک ئەھات، بۆ ئەو خەڵکانەش پێویستی بە چەک و رەخت و تەقەمەنی و تفاقی جەنگی و بەرگری ھەبوو، ھەر بۆیە سێ ساڵی نەکێشا کە کارگای دروستکردنی تۆپی دامەزراند و دەستی بە دروستکردنی چەکی دامەزراند کە تێیدا (تۆپ و تەقەمەنی و شمشێر و…) بۆ سوپاکەی کرد.\nمیر لە ماوەیەک نە زۆردا سوپایەکی گەورەی ٣٠ ھەزار کەسیی پێکەوە نا و دەستی دایە رزگارکردنی خاکەکانی کوردستان لە ژێر دەستی داگیرکاران. لە ١٨٣٠ دا خاکەکانڕ ژێر دەسەڵاتی میر چەند ھێندەی میرنشینی پێش خۆی بوون. بەم جۆرەش لە باکوورەوە سنووری میرنشینەکەی ئەگەییشتە جزیرە و لە باشووریشەوە ئەگەییشتە زێی بچووک و لە لایەکی دیکەشەوە تا میرنشینی بۆتان حوکمی ئەکرد.\nلە ١٨٣٠ دا ھاوکات دوو سوپای گەورەی ئامادە کردبوو، یەکێکی ناردە سوریە دژی سوڵتانی عوسمانی و یەکێکیشی نارد بەرەو ناوچەکوردستانییەکانی داگیرکراو لەلایەن ئێرانەوە، بەڵام ئەویش وەک زۆرێ لە خەباتکارانی دیکەی کورد، بەرگەی پیلانی ھاوبەشی داگیرکەرانی نەگرت و سەرئەنجام میرنشینەکەی بە ھەڕەشە بۆ سەر دەسەڵاتی عوسمانی و سەفەوی دەبینراو بەم بۆنەیەشەوە لە ھێرش بۆ سەری بەردەوام بوون، ھەتا روخاندیان و میریشیان وەک زۆرێ لە رێبەرانی دیکەی شۆڕشەکان، بە پیلانی تیرۆریستانە کوشت.\nمیری رواندز لە میرنشینەکەی سیستمی ئیداریی تایبەت بەخۆی رێکدەخات، راست لە شێوازی حکومەتێکی بەرفرە، بۆ ھەموو ناوچەکان میری شارەزای ئەو ناوچانە دادەنێ و خۆی میری میران دەبێ و کۆنترۆڵ و چاودێریی بەسەر میرەکان و کاروباری میرنشینەکەیدا ورد و توند و تاڵ دەبێ و پێوەندیی راستەوخۆی لەگەڵ خەڵکی ناوچەکانی ژێردەسەڵاتیدا دەبێ، بۆیە لە لایەن خەڵکەوە رواندز لە خۆشەویستی دا ناسناوی (میر و پاشای گەورەی)پێ دراوە، بەڵام لە ناو کورداندا ئەو ناسناوە بۆ بە ھەڵە گۆڕدراوە بۆ (پاشای کۆرە) یان (پاشا کوێرە). ئێستاش ئیدی تەنانەت نووسەران، مێژوونووسەران و رۆشنبیرانی کوردیش ھەر بە (میرە کوێرە) یان(پاشا کوێرە)د ناو دەبەن. بەڵام لای ھەموان روونە کە میر نەتەنیا کوێر نەبووە، بەڵکوو تەنانەت چاو مووشەڵ یان چاو بچووکیش نەبووە کە بەو بۆنەوە پێی وترابێ پاشا کوێرە.\nئەدی پرسیار ساز دەبێ بۆچی ئەو ناسناوەی بەسەردا بڕاوە، لە کورتە پرسیارێکدا کە لەسەر فەیسبۆک لەم پێوەندییەدا دامنابوو، کۆمەڵێ وەڵامی ژیرانەم لە ھاوڕێیان بینی کە زۆر لام عەقڵانی و جێی پەسەند بوون. بۆ نمونە دوو ھاوڕێ باسی ئەوەیان کرد کە لە عەرەبی دا پیتی (گ) نایێتە زمان، واتە لە فۆنۆتیکی ھەر زمانێکدا کۆمەڵە پیتێ ناوترێن و دەنگیان پێ ساز ناکرێ، بۆیە لە عەرەبیشدا بە جێی (گ) بە ناچاری(ک) بەکار دێنن، وەک چۆن بە جێی(پ)(ب) و بە جێی (چ)(تشی) بەکار دێنن. بۆیەش کاتێ شتیان لەسەر میری سۆران نووسیوە، بەجێی میری گەورە (میر کورە) و بە جێی پاشای گەورە(باشا کورە)یان بەکار ھێناوە.\nئەمە بۆ لاوازیی و ژێر دەستەیی فیکری و رۆشنبیریی نوخبە و نووسەری ئەو کات و ئێستای کورد ئەگەڕێتەوە یان نا، ئەوە شتێکی دیکەیە، بەڵام بەردەوام بوونی ئەو ناژناوە بە(پاشای کورە) ھەڵەیەکە و پێش پێ گرتن و راست کردنەوەی ئەرکە لەسەر ھەموو لایەک و ھەوڵدان بۆ سڕینەوەی ناسناوی ھەڵەی(پاشا کوێر⁄کۆرە) دەبێ کاری جیدیی لەسەر بکرێ.\nھەندێ لە نووسەرانمان ھەروا لە نووسین لەسەر ئەو ریتمە ھەڵەڕە بەردەوامن. ئاخر چۆن دەبێ مرۆڤ نووسەر و بیرمەند بێ و خۆ بە مێژوونووس بناسێنێ، کەچی پرسیار لە خۆ نەکات و نەڵێ ئەرێ ئەم ناسناوە لە کوێوە و بۆچی ھاتووە و لکێنراوە بە یەکێ لە گەورەترین میرەکانی نیشتمانەکەمەوە!؟ ئەوە بەڕاستی جێگای داخە.\nئەوەی جێگای دلخۆشییە ئەوەیە کە حکومەت و بەرپرسانی حیزبی و حکومەتیی ھەرێم، لەمێژە بە فەرمی ئەو ناسناوە ھەڵەیە بەکار ناھێنن و لە نامە و بەڵگە فەرمییەکان، لە ناو و ئادرەسەکان بە ناوی (پاشای گەورە) کار بەو ناسناوە ئەکەن.\nبۆ نمونە: (قوتابخانەی پاشای گەورە)، (تیپی موسیقای پاشای گەورە)، (تیپی شانۆی پاشای گەورە)، (باخچەی ساوایانی پاشای گەورە) و زۆری دیکە. بەم جۆرە دەکرێ ئەو ھەڵەیە راست بکرێتەوە و ناسناوە ھەڵەکە بە چەشنێ بێ نرخ بکرێ کە خەڵکی تەنانەت ئامادە نەبن ئەو پەرتوکانەش بخوێننەوە کە ئەو ناسناوە ھەڵەیان لەسەرە. چونکی نووسەرێ پرسیار لە خۆی نەکات کە ئەم ناسناوە ھەڵە لە کوێوە و بۆچی ھاتووە، ناوەرۆکی کتێبەکەشی ناتوانێ سوودبەخش بێ، بەڵکوو کۆپی کراوی کۆمەڵە زانیارییەکە کە لەوانەیە کوێرکوێرانە لە چەند کتێبێکی دیکەی وەرگرتبێ.\nھیوادارم نووسەر و خوێنەری کورد بە سەرنجی وشیارانەوە لە مێژوو و رابردووی خۆی بڕوانێ و رێگا بە بەردەوامیی ئەم جۆرە ھەڵە زقانە نەدات.